
1. [bookmark: _Toc38549508]UVOD
Povjerenik za informiranje kao neovisno tijelo koje štiti, prati i promiče pravo na pristup informacijama i ponovnu uporabu informacija, u okviru funkcije praćenja provedbe Zakona o pravu na pristup informacijama (NN 25/13, 85/15, dalje: Zakon, ZPPI), od 2016. godine kontinuirano provodi analitička praćenja internetskih stranica jedinica lokalne i područne (regionalne) samouprave (dalje: JLP(R)S), sa svrhom utvrđivanja u kojoj mjeri ta važna kategorija tijela javne vlasti ispunjava zakonske obveze proaktivne objave informacija, provedbe savjetovanja s javnošću i osiguravanja javnosti rada. 
Sva dosadašnja izvješća o provedenim praćenjima internetskih stranica JLP(R)S s područja odabranih županija (2016., 2017., 2018. i 2019.), javno su dostupna na internetskoj stranici Povjerenika za informiranje. Obuhvatila su 15 županija i jedinice lokalne samouprave s njihovog područja, a rezultati praćenja i preporuke za usklađenje sa Zakonom dostavljeni su jedinicama koje su bile predmet praćenja te ujedno predstavljeni na regionalnim edukacijama o pravu na pristup i ponovnoj uporabi informacija.
Proaktivna, kontinuirana i samoinicijativna objava informacija javnog karaktera na internetskim stranicama tijela javne vlasti (stavak 1. članka 10. ZPPI-ja) predstavlja ključan način informiranja javnosti i osiguravanja transparentnosti u suvremenom društvu te alat demokratske kontrole putem kojeg građani mogu pratiti rad, odlučivanje i financiranje tijela. Objava što većeg broja informacija rezultira smanjenjem broja zahtjeva za pristup informacijama, čime se korisnicima štedi vrijeme, novac i trud te se osigurava njihova jednakost, a ujedno se smanjuje potreba dodatnog administriranja i angažmana službenika za informiranje oko obrade i rješavanja zahtjeva.
Provedba internetskog savjetovanja s javnošću (točka 3. članka 10. i članak 11. ZPPI-ja), odnosno omogućavanje građanima i pravnim osobama da se proaktivno uključe u proces donošenja odluka kojima se utječe na njihove interese, zakonska je obveza općina, gradova i županija prilikom donošenja općih akata te strateških i planskih dokumenata. Navedena obveza obuhvaća objavu plana savjetovanja krajem godine za sljedeću godinu i njegovo kontinuirano ažuriranje te izvršavanje svih koraka u postupku provedbe savjetovanja – objavu nacrta akta, s obrazloženjem i pozivom javnosti da se uključi, kao i izvješće o provedenom savjetovanju te poštivanje zakonskog roka trajanja savjetovanja od 30 dana.
Što se tiče obveze osiguravanja javnosti rada sjednica (točka 12. članka 10. i članak 12. ZPPI-ja), ista nalaže tijelima da informiraju javnost o vremenu održavanja i dnevnom redu zasjedanja službenih tijela, načinu njihova rada te mogućnostima neposrednog uvida u njihov rad i broju osoba kojima se može istodobno osigurati neposredan uvid u rad, da objavljuju zaključke sa sjednica, dokumente usvojene na njima te informacije o formalnim radnim tijelima iz njihove nadležnosti na kojima se odlučuje o pravima i interesima korisnika.
Pravilnim ispunjenjem navedenih obveza postiže se transparentno i otvoreno funkcioniranje tijela javne vlasti te se ostvaruje uspješan dijalog s građanima i pravnim osobama. Svrha ispunjenja navedenih obveza ogleda se u mogućnosti korisnika da ostvare svoje Ustavom zajamčeno pravo na pristup informacijama te u tome da se pružanje javnih usluga odvija na što jednostavniji i učinkovitiji način. Ujedno tijela javne vlasti dobivaju potreban legitimitet, jer demonstriraju odgovornost u svom djelovanju te vraćaju povjerenje građana u institucije.
Prva odabrana županija i jedinice lokalne samouprave s njenog područja koje su predmetom praćenja u 2020. godini je Bjelovarsko-bilogorska. Stoga ovo analitičko izvješće, br. 1/2020., sadrži pregled praćenja usklađenosti sa člancima 10., 11. i 12. ZPPI-ja od strane 24 tijela javne vlasti s područja Bjelovarsko-bilogorske županije, i to:
· Bjelovarsko-bilogorska županija 
· pet gradova (Bjelovar, Čazma, Daruvar, Garešnica i Grubišno Polje) 
· 18 općina (Berek, Dežanovac, Đulovac, Hercegovac, Ivanska, Kapela, Končanica, Nova Rača, Rovišće, Severin, Sirač, Šandrovac, Štefanje, Velika Pisanica, Velika Trnovitica, Veliki Grđevac, Veliko Trojstvo i Zrinski Topolovac).
[bookmark: _Toc461893954]Uvidom u podatke s instruktivnog Popisa tijela javne vlasti, kojeg vodi i održava Povjerenik za informiranje i čiji je sastavni dio Registar službenika za informiranje, utvrđeno je da sve navedene JLP(R)S imaju imenovanog službenika za informiranje, čime su ispunile temeljnu obvezu propisanu člankom 13. ZPPI-ja – određivanje posebne službene osobe mjerodavne za rješavanje ostvarivanja prava na pristup informacijama, koja predstavlja ključnu kariku u provedbi zakonskih odredbi u tijelima javne vlasti. 



2. [bookmark: _Toc38549509]METODOLOGIJA PRAĆENJA
Izvori. Podaci o tijelima javne vlasti u Bjelovarsko-bilogorskoj županiji prikupljeni su identificiranjem, pretraživanjem i analizom službenih internetskih stranica svakog pojedinog tijela javne vlasti i neposrednim uvidom u podatke koje tijela na njima objavljuju. 
Prikupljani podaci. Praćenje je provedeno u odnosu na obvezu proaktivne objave određenih dokumenata i informacija propisanih člankom 10. stavkom 1. ZPPI-ja, obvezu provedbe savjetovanja s javnošću propisanu člankom 11. ZPPI-ja i obvezu osiguravanja javnosti rada sukladno odredbama članka 12. ZPPI-ja.
Razdoblje praćenja. Praćenje je provedeno tijekom ožujka i početkom travnja 2020., točnije u razdoblju 15. ožujka – 17. travnja 2020. godine.
Način praćenja: Pratilo se pojedinačno izvršenje svake propisane obveze, s tim da je od 14 točaka članka 10. ZPPI-ja, praćenjem obuhvaćeno njih 11, uključujući i informacije čiju obvezu objave propisuju članci 11. i 12. ZPPI-ja. Način proaktivne objave informacija, provedbe savjetovanja s javnošću i osiguravanja javnosti rada tijela javne vlasti izražen je bodovima i u manjem dijelu opisno. Sukladno metodologiji praćenja, svaka JLP(R)S može ostvariti ukupno maksimalno 35 bodova, s tim da jedinice mogu ostvariti i dodatne bodove (prikazani u zagradama kod rezultata praćenja točke 5. članka 10. ZPPI-ja, kao i ukupnih rezultata praćenja), ako su na svojim internetskim stranicama objavile više skupova podataka čiju objavu nalaže točka 5. članka 10. ZPPI-ja (za svaki objavljeni skup podataka dodjeljuje se po 1 bod).
Metodologija praćenja, utvrđena početkom 2019. godine, primjenjivala se prilikom provedbe praćenja pet županija u protekloj godini (Virovitičko-podravska, Vukovarsko-srijemska, Istarska, Koprivničko-križevačka i Međimurska) te je i u 2020. nastavljeno korištenje istog metodološkog okvira. Predmetnom metodologijom od 14 točaka pobrojanih u članku 10. ZPPI-ja, tri točke nisu obuhvaćene, odnosno ispunjenje obveza objave informacija propisanih točkama 1., 7. i 14. nije bilo predmetom praćenja. Naime, ranijim praćenjima JLP(R)S po županijama utvrđeno uobičajeno stanje glede objave informacija propisanih točkom 1. – zakona i propisa koji uređuju njihov djelokrug rada (izrazito niska razina objave navedenih informacija) i točkom 14. – vijesti, priopćenja za javnost, načina podnošenja upita građana, obavijesti i drugih informacija (gotovo sve jedinice objavljuju navedene informacije), dok informacije propisane točkom 7. – prijedlog proračuna, usvojeni proračun i izvršenje istog, nisu praćene jer Institut za javne financije svake godine provodi istraživanje transparentnosti lokalnih proračuna, čiji se rezultati javno objavljuju na www.ijf.hr.
U nastavku se nalazi Tablica 1. s pregledom informacija (točke i podtočke ZPPI-ja) čija se objava pratila na internetskim stranicama tijela javne vlasti i pripadajućeg broja bodova koje tijela mogu ostvariti u slučaju pravilne objave, odnosno ispunjenja propisane obveze.


Tablica 1. Metodologija praćenja i bodovanja izvršavanja obveza iz članka 10, 11. i 12. ZPPI-ja
	VRSTE INFORMACIJA
	ODREDBE ZPPI-ja
	BROJ BODOVA

	OPĆI AKTI I ODLUKE
	točka 2. članak 10.
	max 2

	temeljni opći akti: statut i poslovnik predstavničkog tijela (dodatno: poslovnik o radu župana / gradonačelnika / općinskog načelnika, pravilnik o unutarnjem redu, etički kodeks i dr.)
	1

	drugi opći akti i odluke 
	1

	način objave drugih općih akata i odluka: internetska stranica (npr. zasebna rubrika ili podrubrike prema području ili u rubrici gdje se objavljuju dokumenti usvojeni na sjednicama) i/ili službeno glasilo (lako pretraživo ili ne)
	nema bodovanja

	SAVJETOVANJA S JAVNOŠĆU - 2019. i zaključno do 17. travnja 2020.
	točka 3. članak 10., članak 11.
	max 3,5

	posebna rubrika (ili portal)
	1

	plan savjetovanja za 2020.
	1

	nacrti općih akata/strateških/planskih dokumenata
	5-10 savjetovanja = 0,5 / 10 i više od 10 = 1

	udio objavljenih izvješća o provedenim savjetovanjima
	0,5 = više od 80% objavljenih izvješća

	prosječan broj dana trajanja provedenih savjetovanja
	nema bodovanja

	GODIŠNJI PLANOVI, PROGRAMI, STRATEGIJE, IZVJEŠĆA 
	točka 4. članak 10.
	max 3,5

	planski i strateški dokumenti i izvješća: prostorno i urbanističko planiranje, gospodarenje otpadom, programi i strategije razvoja, upravljanje i raspolaganje imovinom, programi javnih potreba, civilna zaštita i dr.
	1 ili 2 (ovisno o broju dokumenata i načinu objave)

	izvješća o radu župana/gradonačelnika/načelnika
	1

	arhiva planskih, strateških i izvještajnih dokumenata
	0,5

	SKUPOVI PODATAKA
	točka 5. članak 10.
	2,5 (+ dodatni bodovi)

	popis skupova podataka koje vode u okviru svoje nadležnosti, informacije o skupovima podataka (metapodaci) i o načinu pristupa i ponovne uporabe (licence i uvjeti) – tzv. asset lista
	1

	objavljeni skupovi podataka
	1 (+ 1 za svaki objavljeni skup)

	objavljeno u otvorenom formatu (ako je jedan ili većina objavljenih skupova u otvorenom formatu)
	0,5

	JAVNE USLUGE 
	točka 6. članak 10.
	max 2

	obrasci potrebni za ostvarivanje usluga
	1

	obrasci objavljeni na način da se mogu ispuniti u elektroničkom obliku (Word ili e-obrasci)
	0,5

	objavljeni na vidljivom mjestu, na lako pretraživ i dostupan način
	0,5

	BESPOVRATNA SREDSTVA, SPONZORSTVA I DONACIJE
	točka 8. članak 10.
	max 2

	popis korisnika i visina iznosa (za 2019. godinu, u bilo kojem formatu)
	1

	arhiva (npr. 3 god unatrag) i otvoreni format objave
	1

	JAVNA NABAVA (prema ZJN, NN 120/16)
	točka 9. članak 10.
	max 4

	plan nabave za 2020. ili poveznica na EOJN s jasnim uputama za korisnike
	1

	registar ugovora za 2019. ili poveznica na EOJN s jasnim uputama za korisnike
	1

	opći akt kojim se utvrđuju pravila, uvjeti i postupci jednostavne nabave
	1

	popis gospodarskih subjekata s kojima je predstavnik naručitelja ili s njim povezane osobe u sukobu interesa ili obavijest da takvi subjekti ne postoje
	1

	NATJEČAJNI POSTUPCI
	točka 10. članak 10.
	max 4

	natječaji za zapošljavanje (oglasi za prijam u službu)
	1

	ishodi natječaja za zapošljavanje
	1

	natječaji za dodjelu financijskih sredstava
	1

	ishodi natječaja za dodjelu financijskih sredstava
	1

	UNUTARNJE USTROJSTVO I KONTAKT 
	točka 11. članak 10.
	max 3

	organizacijsko ustrojstvo
	1

	imena čelnika tijela i voditelja ustrojstvenih jedinica
	1

	kontakt podaci čelnika tijela i voditelja ustrojstvenih jedinica
	1

	JAVNOST RADA KOLEGIJALNIH TIJELA
	točka 12. članak 10., članak 12.
	max 4

	dnevni red zasjedanja i vrijeme održavanja sjednice (samo ako se objavljuje proaktivno, ne u sklopu zaključaka/zapisnika)
	1

	mogućnost neposrednog uvida u rad/procedura sudjelovanja + broj ljudi
	1

	zaključci sa sjednica
	1

	informacije o formalnim radnim tijelima (samo popis članova - 0,5 + dnevni redovi/zaključci sa sjednica – 0,5)
	1

	PRAVO NA PRISTUP I PONOVNU UPORABU INFORMACIJA 
	točka 13. članak 10.
	max 4,5

	posebna rubrika
	0,5

	obavijest o načinu i uvjetima ostvarivanja prava na pristup informacijama i ponovnu uporabu informacija
	1

	podaci za kontakt službenika za informiranje
	1

	potrebni obrasci (Word ili e-obrasci) ili poveznice na obrasce
	1

	kriteriji za određivanje visine naknade
	1

	katalog/pravilnik/cjenik
	oduzimanje 1 boda

	
	35 (+ dodatni bodovi)





3. [bookmark: _Toc38549510]REZULTATI PRAĆENJA PO TOČKAMA
Slijedi pregled stanja u Bjelovarsko-bilogorskoj županiji prema prethodno opisanoj metodologiji praćenja.

· [bookmark: _Toc38549511]Opći akti i odluke (točka 2. članak 10.)
Objavom temeljnih općih akata - statuta i poslovnika o radu predstavničkog tijela, kao i drugih ključnih akata, poput poslovnika o radu župana/gradonačelnika/općinskog načelnika, pravilnika o unutarnjem redu, etičkog kodeks te drugih općih akata i odluka koje JLP(R)S donose (poglavito koje usvajaju na sjednicama predstavničkog tijela), a kojima se utječe na interese korisnika, moguće je ostvariti maksimalno dva boda. Pri tome je razmatran i način objave drugih općih akata i odluka, primarno jesu li zasebno i ažurno objavljeni dokumenti koje donosi izvršno tijelo i dokumenti predstavničkog tijela (po sjednicama).
Budući da ZPPI propisuje objavu na lako pretraživ način, napominjemo da objava općih akata i odluka u sklopu službenih glasila koja nisu lako pretraživa, ne podrazumijeva ispunjenje propisane obveze. Dakle, važno je da se na internetskoj stranici tijela javne vlasti, unutar zasebne rubrike, odnosno više različitih podrubrika, navede puni naziv općeg akta ili odluke te ih se objavi u cijelosti ili s poveznicom koja vodi na točno mjesto, odnosno na internetsku stranicu službenog glasila na kojoj je akt objavljen (što ne podrazumijeva mogućnost preuzimanja službenog glasila u cijelosti, koje nije lako pretraživo ili nema barem sadržaj s brojem stranice na kojoj se akt nalazi).
Slijedi ukupan broj ostvarenih bodova od mogućih 2 za objavu općih akata i odluka JLP(R)S s područja Bjelovarsko-bilogorske županije:
	TJV
	BODOVI (od max 2)

	Bjelovarsko-bilogorska županija
	2

	Grad Bjelovar
	2

	Grad Čazma
	2

	Grad Daruvar
	1,5

	Grad Garešnica
	1,5

	Grad Grubišno Polje
	1,5

	Općina Berek
	2

	Općina Dežanovac
	1

	Općina Đulovac
	2

	Općina Hercegovac
	1,5

	Općina Ivanska
	1,5

	Općina Kapela
	1

	Općina Končanica
	1,5

	Općina Nova Rača
	1

	Općina Rovišće
	1,5

	Općina Severin
	1

	Općina Sirač
	2

	Općina Šandrovac
	2

	Općina Štefanje
	2

	Općina Velika Pisanica
	1,5

	Općina Velika Trnovitica
	1,5

	Općina Veliki Grđevac
	2

	Općina Veliko Trojstvo
	2

	Općina Zrinski Topolovac
	1



Praćenjem je utvrđeno da je 10 od 24 JLP(R)S ostvarilo maksimalna dva boda u ovom dijelu praćenja, a njih devet ostvarilo je pola boda manje, i to zbog neobjavljivanja ili neažuriranja dokumenata usvojenih na sjednicama predstavničkog tijela. 
Među tim jedinicama, valja istaknuti i određene uočene nedostatke. Primjerice, Grad Bjelovar, koji u rubrici 'Akti gradonačelnika' periodično objavljuje popis akata, ali bez objave cjelovitih dokumenata (a i potrebno je ažurirati rubriku, posljednja objava za razdoblje travanj-lipanj 2019.), a u rubrici 'Akti Gradskog vijeća' objavljuje popis dokumenata po sjednicama te cjelovite dokumente. Općina Đulovac u rubrici 'Dokumenti', koja nije pregledna sama po sebi, omogućava pretraživanje po ključnim riječima, treba ažurirati prečace na dnu naslovne stranice koji vode na dokumente po kategorijama (većina iz 2017.). Općina Šandrovac objavljuje dokumente po zasebnim rubrikama te u službenom glasniku koji je dostupan u Word-u, što je jedini takav slučaj među svim praćenim JLP(R)S, a Općina Veliko Trojstvo, uz objavu općih akata i odluka unutar zasebnih rubrika, za svaku sjednicu objavljuje napomenu i poveznicu na službeni glasnik u kojem su objavljeni dokumenti usvojeni na toj sjednici (službeni glasnici objavljeni u PDF-u, uz sadržaj).
Temeljne opće akte – statut i poslovnik, na svojim internetskim stranicama objavila je 21 od 24 JLP(R)S. Jedino poslovnik o radu Općinskog vijeća nije bilo moguće pronaći na stranicama općina Dežanovac i Zrinski Topolovac te Nova Rača (nema izdvojenih dokumenata, samo je preko tražilice moguće pronaći starije verzije statuta i poslovnika, bez kasnijih izmjena i dopuna), stoga su predmetne općine u tom dijelu ostvarile pola boda za objavu statuta (Nova Rača za djelomičnu objavu). 
Praćenjem je utvrđeno da službeni glasnik Grada Čazme nije dostupan, kao i da Općina Sirač, koja svoje akte objavljuje u županijskom glasniku, na svojoj stranici nema istaknutu poveznicu koja vodi na županijske glasnike. Sve ostale jedinice, uključujući Županiju, uglavnom objavljuju službene glasnike u zatvorenom, PDF formatu, ali s objavljenim sadržajem koji omogućava lakše pretraživanje. Valja istaknuti Općinu Rovišće, čiji sadržaji službenih glasnika imaju mogućnost „klikanja“ na svaki pojedinačni dokument naveden u sadržaju, nakon čega se odmah prebacuje na tu stranicu (primjer dobre prakse) te već spomenutu Općinu Šandrovac, čiji su službeni glasnici objavljeni u Word formatu.

· [bookmark: _Toc38549512]Savjetovanja s javnošću (točka 3. članak 10., članak 11.)
Ako JLP(R)S na svojim internetskim stranicama imaju zasebnu rubriku „Savjetovanja s javnošću“, unutar koje imaju plan savjetovanja za 2020. godinu, 10 i više nacrta općih akata te strateških i planskih dokumenata kojima se utječe na interese građana i pravnih osoba za koje se provodi savjetovanje, kao i preko 80% objavljenih izvješća o provedenim savjetovanjima, mogu ostvariti maksimalno tri i pol boda. U slučaju provedbe između pet i 10 postupaka savjetovanja, jedinica ostvaruje pola boda. Osim toga, praćeno je trajanje savjetovanja u danima, bez dodjele bodova. 
Provedba savjetovanja, odnosno objava propisanih dokumenata vezanih za provedbu savjetovanja s javnošću, praćena je u 2019. i 2020. godini, zaključno sa 17. travnja 2020., a JLP(R)S s područja Bjelovarsko-bilogorske županije ostvarile su sljedeći broj bodova od mogućih 3,5:
	TJV
	BODOVI (od max 3,5)

	Bjelovarsko-bilogorska županija
	2

	Grad Bjelovar
	3,5

	Grad Čazma
	0,5

	Grad Daruvar
	2

	Grad Garešnica
	1

	Grad Grubišno Polje
	0

	Općina Berek
	2

	Općina Dežanovac
	1

	Općina Đulovac
	1

	Općina Hercegovac
	0

	Općina Ivanska
	1

	Općina Kapela
	0

	Općina Končanica
	1,5

	Općina Nova Rača
	2

	Općina Rovišće
	1,5

	Općina Severin
	1

	Općina Sirač
	3

	Općina Šandrovac
	2

	Općina Štefanje
	1

	Općina Velika Pisanica
	0

	Općina Velika Trnovitica
	0

	Općina Veliki Grđevac
	1

	Općina Veliko Trojstvo
	0

	Općina Zrinski Topolovac
	1



Sveukupno uzevši, maksimalan broj bodova prema opisanoj metodologiji ostvario je samo Grad Bjelovar, dok nijedan bod nisu ostvarili Grad Grubišno Polje te općine Kapela, Hercegovac, Velika Pisanica, Veliki Grđevac i Veliko Trojstvo. Predmetne jedinice ostvarile su takav rezultat jer niti jedna na svojim internetskim stranicama nema posebnu rubriku za provedbu savjetovanja, nisu objavile plan savjetovanja za tekuću godinu te prema dostupnim podacima nisu provodile savjetovanja u 2019. i 2020. godini ili su ih provele manje od pet, koliko je potrebno za ostvarivanje najmanje pola boda. 
Jedan dio tijela nije objavljivao obrasce za sudjelovanje u savjetovanju s javnošću, a tijela javne vlasti često ne objavljuju izvješća o provedenom savjetovanju.  
Posebnu rubriku o savjetovanjima s javnošću ima velika većina praćenih tijela na području Bjelovarsko-bilogorske županije, međutim, posebnu rubriku nemaju Grad Grubišno Polje te općine Veliko Trojstvo, Veliki Grđevac, Velika Pisanica, Kapela i Hercegovac. Dodatno valja napomenuti da općine Nova Rača, Severin, Berek i Đulovac savjetovanja provode putem posebnog portala proracun.hr. 
Rezultati praćenja pokazali su da je izrazito velik udio tijela koja nisu objavila planove savjetovanja s javnošću za 2020. godinu – čak četiri grada: Čazma, Grubišno polje, Daruvar i Garešnica te čitav niz općina: Dežanovac, Đulovac, Ivanska, Končanica, Rovišće, Severin, Štefanje, Veliko Trojstvo, Zrinski Topolovec, Velika Trnovitica, Kapela, Hercegovac, Velika Pisanica i Veliki Grđevac. Planove savjetovanja za 2020. imaju objavljene samo Bjelovarsko-bilogorska županija, Grad Bjelovar i općine Berek, Nova Rača, Sirač i Šandrovac, što predstavlja vrlo nisku prosječnu razinu ispunjavanja ove zakonske obveze na razini jedinica lokalne samouprave. Uz napomenu da je moguće da su planovi objavljeni, ali ih nije bilo moguće pronaći putem pretraživanja i korištenja tražilice, važno je naglasiti da ova obveza predstavlja prvi korak u dijalogu s građanima pa bi planovi bi trebali biti vidljivi i lako dostupni, odnosno objavljeni u skladu s načelom lake ptretraživosti. Kao primjer dobre prakse u ovom se dijelu svakako istaknuo Grad Bjelovar, koji ažurno objavljuje i sve izmjene i dopune plana savjetovanja za tekuću godinu.
Kao jedinice s najvećim brojem provedenih savjetovanja u promatranom razdoblju (2019. i do travnja 2020.), istaknule su se gradovi Bjelovar (34) i Daruvar (17) te Općina Sirač (10).
Uočeno je da su neke općine provodile savjetovanja prema Zakonu o javnoj nabavi, koja nisu predmet praćenja provedbe savjetovanja sukladno Zakonu o pravu na pristup informacijama. Ostale jedinice su rjeđe organizirale savjetovanja, a značajno je da njih čak 12 od 24 (50%) nije uopće provodilo savjetovanja u 2019. i do travnja 2020. godine, i to Grad Grubišno Polje, općine Dežanovac, Đulovac, Ivanska, Nova Rača, Šandrovac (savjetovanja prema ZJN), Štefanje, Veliko Trojstvo, Grđenovac, Velika Pisanica i Kapela. Bjelovarsko-bilogorska županija nije provodila savjetovanja s javnošću u 2020., a za 2019. godinu nije dostupna arhiva provedenih savjetovanja pa je svrstana u kontingent tijela koja nisu provela ni jedno savjetovanje. 
Kad je riječ o trajanju savjetovanja s javnošću, praćenjem je uočeno da jedinice koje provode savjetovanja u najvećem broju slučajeva to ne rade u skladu sa zakonski propisanim rokom od 30 dana, već savjetovanja traju značajno kraće. Kao primjer dobre prakse u broju dana trajanja savjetovanja, uočeno je da zakonske rokove poštuju gradovi Bjelovar i Garešnica te općine Severin, Sirač i Velika Trnovitica (uz napomenu da je evaluacija poštivanja ovog dijela zakonske obveze temeljena na malom uzorku).
Praćenje je obuhvatilo i određivanje udjela objavljenih izvješća o provedenim savjetovanjima, što predstavlja zakonsku obvezu ključnu za uspostavljanje i vođenje dijaloga s javnošću i sudionicima savjetovanja. U tom dijelu pola boda ostvarili su Grad Bjelovar te općine Rovišće i Sirač, dok su u Općini Severin savjetovanja još bila otvorena. Grad Daruvar je djelomično objavljivao izvješća o provedenim savjetovanjima, ali nije ostvario bodove u tom dijelu, a druga promatrana tijela uopće nisu objavljivala izvješća. 
Zaseban problem u provedbi savjetovanja s javnošću na lokalnoj i regionalnoj razini predstavljaju neaktivni građani i korisnici, odnosno činjenica da jedinice koje provode savjetovanja, vrlo rijetko zaprime komentare na akte o kojima se savjetovanje provodi. Dio odgovora nalazi se u činjenici da veliki dio tijela na području Bjelovarsko-bilogorske županije ne objavljuje godišnje planove savjetovanja i ne obavještava na naslovnici internetske stranice o otvorenim savjetovanjima, a zaseban problem predstavlja i izrazito mali udio tijela koja objavljuju izvješća o provedenom savjetovanju, što je završni i ključni korak u njegovanju dijaloga s korisnicima. Značajan dio tijela nema zasebne rubrike za provedbu savjetovanja s javnošću. Kao i u drugim dosad praćenim županijama, jasno je da treba uložiti značajnije napore u uspostavljanje i njegovanje dijaloga s korisnicima, ali prije svega u edukaciju službenika zaduženih za provedbu savjetovanja, da prepoznaju za koje dokumente i kako je potrebno provesti savjetovanje s javnošću, u skladu sa ZPPI-jem. Jedinice također mogu koristiti, osim internetskog savjetovanja, i druge oblike savjetovanja, da bi u konačnici pravila, koja će vrijediti jednako za sve, bila kvalitetnija i svrsishodnija.
  
· [bookmark: _Toc38549513]Godišnji planovi, programi, strategije, izvješća (točka 4. članak 10.)
Objavom planskih i strateških dokumenata i izvješća, kao što su dokumenti vezani za prostorno i urbanističko planiranje, gospodarenje otpadom, programi i strategije razvoja, upravljanje i raspolaganje imovinom, programi javnih potreba, civilne zaštite i dr. te posebice objavom posljednjeg donesenog izvješća o radu župana/gradonačelnika/općinskog načelnika (u ovom slučaju, razmatrana je objava izvješća za lipanj-prosinac 2019.), i to barem za posljednja tri razdoblja izvještavanja (arhiva), JLP(R)S mogu ostvariti maksimalno tri i pol boda.
Pri tome je razmatran način objave navedenih dokumenata i broj objavljenih dokumenata (o tome ovisi hoće li jedinici biti dodijeljen jedan ili dva boda), a ukupan broj ostvarenih bodova od mogućih 3,5 za objavu općih planskih i strateških dokumenata i izvješća prikazan je u tablici koja slijedi:
	TJV
	BODOVI (od max 3,5)

	Bjelovarsko-bilogorska županija
	2,5

	Grad Bjelovar
	3,5

	Grad Čazma
	2

	Grad Daruvar
	2,5

	Grad Garešnica
	2

	Grad Grubišno Polje
	2

	Općina Berek
	3,5

	Općina Dežanovac
	2,5

	Općina Đulovac
	2,5

	Općina Hercegovac
	2,5

	Općina Ivanska
	2,5

	Općina Kapela
	2

	Općina Končanica
	2

	Općina Nova Rača
	1

	Općina Rovišće
	1,5

	Općina Severin
	1,5

	Općina Sirač
	2,5

	Općina Šandrovac
	2,5

	Općina Štefanje
	3,5

	Općina Velika Pisanica
	1,5

	Općina Velika Trnovitica
	3,5

	Općina Veliki Grđevac
	2,5

	Općina Veliko Trojstvo
	2,5

	Općina Zrinski Topolovac
	1



Rezultati praćenja pokazali su da su samo četiri od 24 jedinice ostvarile maksimalna tri i pol boda, i to Grad Bjelovar i općine Berek, Štefanje te Velika Trnovitica. Dakle, samo pet navedenih jedinica, što je manje od 21% svih jedinica s područja Županije, uz razne planske i strateške dokumente, ima objavljeno i izvješće o radu gradonačelnika, odnosno općinskog načelnika za razdoblje lipanj-prosinac 2019., uključujući i arhivu, odnosno navedene dokumente iz ranijih razdoblja.
Najniži broj bodova, po jedan, ostvarile su općine Nova Rača i Zrinski Topolovac, zbog nepregledne objave jednog planskog, odnosno strateškog dokumenta (Nova Rača-prostorni plan, Zrinski Topolovac-strategija razvoja). Neke jedinice imaju nepreglednu arhivu koja, ako nije lako dostupna i objavljena u skladu s načelom lake pretraživosti, ne služi svojoj svrsi. 
Dakle, u glavnini slučajeva sve jedinice objavljuju strateške i planske dokumente, sukladno posebnim propisima, iako bi većina trebala na pregledniji način objavljivati više donesenih planova, programa i strategija, tako da su izdvojeni i vidljivi s naslovnice internetske stranice ili objavljeni po pripadajućim rubrikama, s dostupnom i preglednom arhivom. Navedena obveza propisana točkom 4. članka 10. ZPPI-ja odnosi se i na sve izvještajne dokumente, stoga je posebno važno pravovremeno objavljivati izvješća o radu izvršnog tijela, kao i financijska izvješća, koja se sukladno Zakonu o računovodstvu, ispunjavaju u obliku zadanog obrasca u XLS formatu, stoga ih je važno u tom strojno čitljivom obliku i javno objaviti na internetskoj stranici JLP(R)S.

· [bookmark: _Toc38549514]Skupovi podataka (točka 5. članak 10.)
U slučaju objave popisa svih skupova podataka te barem jednog skupa podataka pogodnog za ponovnu uporabu, unutar ove točke, JLP(R)S mogu ostvariti dva i pol boda. U slučaju objave više skupova podataka, jedinica za svaki objavljeni skup ostvaruje po jedan dodatni bod (u zagradama). Pri tome se dodatno s pola boda boduje ako je skup podataka objavljen u otvorenom, odnosno strojno čitljivom formatu, a posebno je važno da jedinice na svojim internetskim stranicama imaju objavljen naprijed navedeni popis skupova podataka koje vode u okviru svoje nadležnosti, uključujući informacije o tim skupovima (metapodaci) i o načinu pristupa i njihove ponovne uporabe (licence i uvjeti). 
Riječ je o tzv. asset listi, koja se smatra preduvjetom transparentnosti i informiranja korisnika o bazama podataka i registrima koji se vode u okviru djelokruga tijela javne vlasti, kao i načinu i opsegu pristupa tim podacima. Drugim riječima, ova obveza nije samo obveza u skladu s EU Direktivom o ponovnoj uporabi informacija javnog sektora, nego i obveza iz područja ostvarivanja pristupa informacijama – to su informacije o informacijama koje tijelo posjeduje. Ukratko, na jednom mjestu tijela trebaju objaviti popis svih skupova podataka iz nadležnosti tijela (neovisno o nazivu, koji može biti npr. upisnik, očevidnik, evidencija, popis, lista, imenik i sl.), kratak opis i metapodatke, koji uključuju informaciju u načinu pristupa te poveznicu na mjesto na kojem je skup podataka objavljen (ako je objavljen).
JLP(R)S s područja Bjelovarsko-bilogorske županije su ostvarile sljedeći broj bodova od moguća 2,5:
	TJV
	BODOVI (od max 2,5)

	Bjelovarsko-bilogorska županija
	1,5 (+2)

	Grad Bjelovar
	1,5 (+3)

	Grad Čazma
	1,5 (+1)

	Grad Daruvar
	1 (+1)

	Grad Garešnica
	0

	Grad Grubišno Polje
	1,5 (+3)

	Općina Berek
	1,5 (+1)

	Općina Dežanovac
	1,5

	Općina Đulovac
	1,5 (+1)

	Općina Hercegovac
	1,5

	Općina Ivanska
	0

	Općina Kapela
	0

	Općina Končanica
	1,5 (+2)

	Općina Nova Rača
	0

	Općina Rovišće
	0

	Općina Severin
	1,5

	Općina Sirač
	1,5

	Općina Šandrovac
	2 (+1)

	Općina Štefanje
	0

	Općina Velika Pisanica
	0

	Općina Velika Trnovitica
	1,5

	Općina Veliki Grđevac
	1,5

	Općina Veliko Trojstvo
	1,5

	Općina Zrinski Topolovac
	1,5



Praćenjem je utvrđeno da samo jedna lokalna jedinica ima objavljen djelomičan popis skupova podataka iz svoje nadležnosti, i to Općina Šandrovac, dok ostale 23 jedinice nemaju objavljenu tzv. asset listu, što je praksa uočena i na drugim dosad praćenim internetskim stranicama JLP(R)S. Općina Šandrovac s naslovnice ima dostupnu rubriku 'Pravo na pristup informacijama', unutar koje se u rubrici 'Registri i baze podataka' nalazi popis sedam skupova podataka, od kojih je samo jedan objavljen u XLS-u, i to Evidencija komunalne infrastrukture u rubrici 'Registar imovine'. Ujedno je u rubrici 'Poljoprivredno zemljište' objavljen Prikaz raspolaganja po katastarskim česticama u XLS-u, stoga je Općina ostvarila dva boda i jedan dodatni (pola boda za nepotpunu asset listu, koju treba nadopuniti metapodacima, bod za jedan objavljeni skup podataka i dodatni bod za drugi objavljeni skup podataka te pola boda za objavu u XLS-u). Općina je ujedno objavila Popis sklopljenih ugovora u 2019. u Word-u, međutim tablice, odnosno popisi ili registri sklopljenih ugovora, objavljeni u strojno čitljivom formatu, nisu se bodovali u ovom dijelu praćenja, iako se njihovom objavom ostvaruje visoka razina financijske transparentnosti te navedeno predstavlja primjer dobre prakse.
Što se tiče objave pojedinačnih skupova podataka, osim Općine Šandrovac, 16 jedinica objavilo je po jedan ili više skupova podataka. Njih osam objavilo je po jedan skup podataka, i to općine Dežanovac, Hercegovac, Sirač, Veliki Grđevac, Veliko Trojstvo i Zrinski Topolovac – Evidenciju komunalne infrastrukture u XLS-u (sukladno člancima 63. i 131. Zakona o komunalnom gospodarstvu), kao i općine Severin (na portalu imovina.hr objavljen Registar imovine s mogućnošću preuzimanja u XLS-u i CSV-u) i Velika Trnovitica (Evidencija imovine u XLS-u).
Preostalih osam jedinica objavilo je više od jednog skupa podataka. Četiri skupa podataka objavili su:
· Grad Bjelovar (Baza poduzetnika u XLS-u, Popis udruga u gospodarstvu u XLS-u, Popis javnopravnih tijela koja izdaju posebne uvjete za gradnju u PDF-u, aplikacija Transparentnost-isplate iz proračuna, s mogućnošću preuzimanja rezultata pretraživanja u otvorenim formatima - XML, CSV i JSON) i
· Grad Grubišno Polje (Popis javnopravnih tijela koja utvrđuju posebne uvjete gradnje - odluka u PDF-u, Baza razvojnih projekta SRPG Grubišnoga Polja za 2015.-2020. u PDF-u, Popisi obrtnika, poduzetnika i OPG-a s područja grada u PDF-u te Popis katastarskih čestica u PDF-u i XLS-u);
tri skupa podataka objavili su:
· Županija (Registar športskih djelatnosti u PDF-u, Popis osoba s dozvolama za gospodarenje otpadom u XLS-u, aplikacija Otvoreni proračun putem koje sve županije objavljuju otvorene podatke i vizualizacije vezane za prihode i rashode) i
· Općina Končanica (Evidencija komunalne infrastrukture u XLS-u, Registar imovine u XLS-u na stranici i zasebnom portalu imovina.hr te Popis čestica obuhvaćenih PRPRZ 2018. u XLS-u);
a po dva skupa podataka objavili su:
· Grad Čazma (Popis trgovačkih društava u vlasništvu grada u XLS-u i Popis udruga na području grada u PDF-u), 
· Grad Daruvar (Popis nerazvrstanih cesta u PDF-u i Registar imovine u PDF-u),
· Općina Berek (Registar nekretnina u PDF-u i Udjeli u vlasništvu u XLS-u) i
· Općina Đulovac (na portalu imovina.hr objavljene evidencije nekretnina, dionica i poslovnih udjela, s mogućnošću preuzimanja u XLS i CSV formatu te su na posebnom portalu objavljene XLS tablice - Evidencija komunalne infrastrukture).
Nijedan bod u ovom dijelu praćenja nije ostvarilo sedam lokalnih jedinica, i to Grad Garešnica te općine Ivanska, Kapela, Nova Rača, Rovišće, Štefanje i Velika Pisanica. 
Posebno su zabrinjavajući odgovori koje su JLP(R)S navele u godišnjem izvješću o provedbi ZPPI-ja za 2019., u dijelu koji se odnosi na objavu informacija propisanih točkom 5. članka 10. ZPPI-ja, budući da isti prikazuju visoku razinu nepodudaranja njihovih odgovora i realnog stanja uočenog na internetskim stranicama, kao i visoku razinu nerazumijevanja ove zakonske obveze na lokalnoj i regionalnoj razini i nakon pet godina primjene Zakona. 
Naime, gradovi Čazma, Garešnica i Grubišno Polje u svojim su izvješćima Povjereniku pogrešno naveli da obveza objave asset liste, kao i objava skupova podataka pogodnih za ponovnu uporabu u strojno čitljivom formatu na njih nije primjenjiva. Isto su navele i općine Dežanovac, Končanica, Sirač i Velika Trnovitica, koje već imaju objavljene skupove podataka u XLS-u te Nova Rača koja nije objavila nijedan skup podataka. Također, s jedne strane je uočeno da su neke jedinice u odgovorima navele da nisu objavile nijedan skup podataka, a praćenjem je utvrđeno da jesu (općine Đulovac, Hercegovac, Štefanje). S druge strane, neke jedinice su u odgovorima navele da su objavile u cijelosti ili djelomično asset listu ili skupove podataka s mogućnošću preuzimanja u otvorenom formatu, što nije potvrđeno provedenim analitičkim praćenjem njihovih internetskih stranica (primjerice, Grad Daruvar za asset listu, Općina Ivanska koja nije ostvarila nijedan bod, Velika Pisanica da omogućava preuzimanje objavljenih skupova podataka u cijelosti, a nije ostvarila nijedan bod i dr.).
Rezultati praćenja u ovom dijelu svjedoče činjenici da tijela javne vlasti na lokalnoj i regionalnoj razini nisu dovoljno osviještena o cjelokupnom režimu otvaranja podataka i njihove ponovne uporabe od strane korisnika, bilo u komercijalne, bilo u nekomercijalne svrhe, ali u svakom slučaju sa svrhom stvaranja dodane vrijednosti te je prosječna razina objave informacija propisanih točkom 5. članka 10. ZPPI-ja standardno niska, a kod asset liste objava gotovo da i ne postoji na internetskim stranicama JLP(R)S.

· [bookmark: _Toc38549515]Javne usluge (točka 6. članak 10.)
Unutar točke 6., JLP(R)S objavom obrazaca potrebnih za ostvarivanje određenih javnih usluga koje pružaju, i to na način da se mogu ispuniti u elektroničkom obliku (barem objava u Word formatu ili e-obrasci), na lako pretraživ i lako dostupan način, mogu ostvariti dva boda. Dakle, javne usluge pružene od strane tijela javne vlasti trebaju biti pristupačne i usmjerene prema korisnicima, što znači da informacije o njima trebaju biti lako dostupne svim zainteresiranim građanima i pravnim osobama. Također, ako postoji cjenik usluga, s novčanim iznosima koje je potrebno platiti za pojedinu javnu uslugu, i njega je potrebno objaviti na internetskoj stranici, na lako pretraživ način. Posebno je korisno objaviti sve potrebne obrasce na jednom mjestu, kako se ostvarivanje usluge ne bi nepotrebno usporavalo zbog fizičkog pribavljanja istih.
Od moguća 2 boda za objavu informacija o javnim uslugama koje pružaju, JLP(R)S s područja Bjelovarsko-bilogorske županije ostvarile su sljedeći broj bodova:
	TJV
	BODOVI (od max 2)

	Bjelovarsko-bilogorska županija
	1,5

	Grad Bjelovar
	2

	Grad Čazma
	0,5

	Grad Daruvar
	1,5

	Grad Garešnica
	2

	Grad Grubišno Polje
	1,5

	Općina Berek
	1

	Općina Dežanovac
	0,5

	Općina Đulovac
	1,5

	Općina Hercegovac
	1

	Općina Ivanska
	0,5

	Općina Kapela
	0,5

	Općina Končanica
	0,5

	Općina Nova Rača
	2

	Općina Rovišće
	2

	Općina Severin
	0,5

	Općina Sirač
	2

	Općina Šandrovac
	2

	Općina Štefanje
	1

	Općina Velika Pisanica
	1,5

	Općina Velika Trnovitica
	0

	Općina Veliki Grđevac
	0,5

	Općina Veliko Trojstvo
	2

	Općina Zrinski Topolovac
	0



Rezultati praćenja pokazali su da je samo sedam od 24 jedinice ostvarilo maksimalna dva boda, i to gradovi Bjelovar i Garešnica te općine Nova Rača, Rovišće, Sirač, Šandrovac i Veliko Trojstvo. Pritom primjer dobre prakse svakako predstavlja Grad Bjelovar, koji u rubrici 'Za građene', podrubrici 'Obrasci i zahtjevi', sve zahtjeve objavljuje u Word i PDF formatu, prema područjima. Ujedno, u rubrici 'e-Usluge' objavljeno je šest portala/aplikacija, odnosno e-javnih usluga, među kojima su i Gradsko oko-aplikacija za prijavu komunalnih, prometnih i infrastrukturnih problema te e-Obrasci vezani za javne potrebe. 
Garešnica u rubrici 'e-Uprava' objavljuje obrasce u Word-u, međutim, dva su u PDF-u (pomoć za podmirenje troškova stanovanja i za postavljanje ugostiteljske terase); Nova Rača objavljuje obrasce u Word-u u rubrici 'Zahtjevi i obrasci'; Rovišće u 'Obrasci i zahtjevi'; Sirač u 'Obrasci', Šandrovac ima rubriku 'Javne usluge na području Općine' (međutim, dostupna je poveznica na samo jedan obrazac u Word-u, za prijavu nepropisno bačenog otpada); Veliko Trojstvo u rubrici 'e-Obrasci', odnosno e-Podnošenje prijava, objavljuje online obrasce za studente i djecu te zasebno obrazac za prijavu nepropisno bačenog otpada u Word-u. 
Županija također objavljuje obrasce u Word-u, uz pripadajuću natječajnu dokumentaciju koja se objavljuje unutar podrubrika svakog upravnog odjela (nema zasebne vidljive rubrike). Gradovi Daruvar i Grubišno Polje te Općina Đulovac imaju izdvojenu rubriku s obrascima, međutim, svi objavljeni obrasci su u zatvorenom, PDF formatu, dok Općina Velika Pisanica objavljuje obrasce u Word-u, ali na nepregledan način u rubrici 'Odluke načelnika', što nije u skladu s načelom lake pretraživosti. 
Samo pola boda u ovom dijelu praćenja ostvarili su Grad Čazma te općine Kapela, Končanica i Severin (na njihovim internetskim stranicama pronađen samo obrazac za prijavu nepropisno bačenog otpada u Word-u), kao i općine Dežanovac (u 'Oglasna ploča' objavljen obrazac za prijavu štete od suše u PDF-u i za prijavu nepropisno bačenog otpada u Word-u), Ivanska (u rubrici 'Legalizacija objekata' objavljen jedan obrazac u Word-u) i Veliki Grđevac (samo preko tražilice objavljeni obrasci uz natječaje i u rubrici 'Dokumenti' obrazac za stipendije u Word-u), a nijedan bod nisu ostvarile općine Velika Trnovitica i Zrinski Topolovac.
Niz drugih jedinica također treba upotpuniti, odnosno na pravilan način objaviti navedene informacije u svrhu ispunjenja obveze objave informacija važnih za korisnike (poglavito se odnosi na jedinice na čijim internetskim stranicama je bilo moguće identificirati objavljene obrasce samo korištenjem tražilice (a neke stranice nemaju ni tražilicu – Garešnica, Dežanovac, Đulovac, Velika Pisanica, Velika Trnovitica), kao i one koje objavljuju obrasce u zatvorenim, PDF formatima).

· [bookmark: _Toc38549516]Bespovratna sredstva, sponzorstva i donacije (točka 8. članak 10.)
Objavom popisa korisnika dodijeljenih bespovratnih sredstava, sponzorstava, donacija i drugih pomoći, i to u otvorenom formatu te za barem tri godine unazad, JLP(R)S mogu ostvariti maksimalno dva boda. 
Ako popis korisnika bespovratnih sredstava i drugih pomoći sadrži osobne podatke fizičkih osoba, ime i prezime fizičke osobe u tom slučaju ne uživaju zaštitu, budući da su ti podaci neophodni da bi građani dobili uvid u način rada i odlučivanja tijela javne vlasti, odnosno kako bi postojala kontrola nad trošenjem sredstava tih tijela. Drugim riječima, osobni podaci koji se odnose na neku fizičku osoba, a tiču se raspolaganja javnim sredstvima, ne mogu se smatrati zaštićenim osobnim podacima u smislu Opće uredbe o zaštiti podataka, nego je riječ o javnim podacima u skladu s odredbama ZPPI-ja. Dakle, kada je riječ o raspolaganju javnim sredstvima i određeni osobni podaci mogu biti dostupni javnosti, što znači da bi se dostupnost imena i prezimena (uz eventualno mjesto stanovanja, ako je nužno za utvrđivanje pripadnosti području JLP(R)S, ali zaštitu drugih podataka kao što je OIB) trebala omogućiti u pravilu uvijek kada se radi o dodjeli javnih sredstava temeljem provedenog postupka dodjeljivanja.
Ukupan iznos dodijeljenih donacija i pomoći kako JLP(R)S objavljuju u sklopu svojih financijskih izvješća, ne zamjenjuje objavu informacija iz ove točke, a objava skupnih registara svih sklopljenih ugovora (koji uključuju javnu nabavu, ugovore o djelu i druge ugovore), iako predstavlja primjer dobre prakse u ostvarivanju financijske transparentnosti, poglavito ako su objavljeni u otvorenim formatima, ne pružaju dovoljno pregledan, odnosno lako pretraživ način objave informacija o dodijeljenim donacijama i  bespovratnim pomoćima.
JLP(R)S s područja Bjelovarsko-bilogorske županije ostvarile su sljedeći broj bodova od moguća 2:
	TJV
	BODOVI (od max 2)

	Bjelovarsko-bilogorska županija
	1,5

	Grad Bjelovar
	2

	Grad Čazma
	0

	Grad Daruvar
	1,5

	Grad Garešnica
	1

	Grad Grubišno Polje
	1

	Općina Berek
	2

	Općina Dežanovac
	0

	Općina Đulovac
	1,5

	Općina Hercegovac
	1

	Općina Ivanska
	0

	Općina Kapela
	1

	Općina Končanica
	0,5

	Općina Nova Rača
	0

	Općina Rovišće
	0

	Općina Severin
	0

	Općina Sirač
	0,5

	Općina Šandrovac
	2

	Općina Štefanje
	0

	Općina Velika Pisanica
	0

	Općina Velika Trnovitica
	1,5

	Općina Veliki Grđevac
	0

	Općina Veliko Trojstvo
	1,5

	Općina Zrinski Topolovac
	0



Rezultati praćenja pokazali su da čak 10 od 24 jedinice nema objavljene predmetne informacije na svojim internetskim stranicama, i to Grad Čazma te općine Dežanovac, Ivanska (u rubrici 'Dokumenti' objavljen samo popis za 2016.), Nova Rača (preko tražilice pronađeni samo popisi za 2013. i 2015.), Rovišće, Severin (nema, u rubrici 'Temeljni dokumenti' pronađen popis za 2013.), Štefanje (u rubrici 'Dokumenti' pronađen samo popis za 2013.), Velika Pisanica (u rubrici 'Važniji dokumenti' pronađen samo popis za polovicu 2013.), Veliki Grđevac (u rubrici 'Dokumenti' objavljeni popisi 2012.-2016.) i Zrinski Topolovac. Također, Općina Kapela nije objavila popis za 2019. (u rubrici 'Sponzori i donacije' su popisi za 2015. i 2016. u XLS-u, a u rubrici 'Javna nabava' popisi za 2017. i 2018. u PDF-u), kao ni Općina Sirač (ima objavljene popise za 2015.-2018. u PDF-u), a Općina Končanica navedeno je objavila u sklopu registra svih sklopljenih ugovora u 2019., stoga je ostvarila pola boda.
Primjer dobre prakse u ovom dijelu predstavlja Grad Bjelovar, koji putem besplatne aplikacije Transparentnost (https://transparentnost.bjelovar.hr/) omogućava transparentan uvid u sve isplate iz proračuna, uključujući isplate pravnim i fizičkim osobama, kao i troškove poput, primjerice, dnevnica svih zaposlenika Grada. Aplikacija omogućava preuzimanje podataka u otvorenim formatima (XML, CSV, JSON). Ujedno su se istakle Općina Berek, koja je sve popise (osim za 2019.) objavila u otvorenom, XLS formatu, kao i Općina Šandrovac, koja popise objavljuje u Word-u. 

· [bookmark: _Toc38549517]Javna nabava (točka 9. članak 10.)
Sukladno važećem Zakonu o javnoj nabavi, kojeg su JLP(R)S obveznici provedbe, u ovom dijelu se prati objava plana nabave za tekuću godinu, registra ugovora o javnoj nabavi sklopljenih u protekloj godini, općeg akta kojim se utvrđuju pravila, uvjeti i postupci jednostavne nabave te popisa gospodarskih subjekata s kojima je predstavnik naručitelja ili s njim povezane osobe u sukobu interesa ili obavijesti da takvi subjekti ne postoje, a za što JLP(R)S mogu ostvariti maksimalno četiri boda.
Međutim, Zakonom o javnoj nabavi i Pravilnikom o planu nabave, registru ugovora, prethodnom savjetovanju i analizi tržišta u javnoj nabavi, propisano je da se od 1. siječnja 2018. godine plan nabave i registar ugovora te sve njihove kasnije promjene objavljuju u javno dostupnom Elektroničkom oglasniku javne nabave RH. Slijedom navedenog, iz perspektive članka 10. ZPPI-ja i konkretno točke 9., obveza proaktivne objave smatra se ispunjenom ako tijelo javne vlasti u rubrici posvećenoj javnoj nabavi, umjesto cjelovitog dokumenta plana nabave i registra ugovora o javnoj nabavi, objavi poveznice na EOJN, ali uz napomenu, odnosno uputu ili obrazloženje na koji način korisnik može ostvariti pristup navedenim dokumentima. 
Primjerice, za plan nabave može se navesti da se isti, u skladu s člankom 4. gore spomenutog Pravilnika, objavljuje u EOJN u standardiziranom obliku na način koji omogućava učitavanje i automatski prijenos sadržanih podataka u sustav, a pretragu je moguće izvršiti upisivanjem naziva javnog naručitelja (navesti naziv i napomenu da se klikne na „povećalo“). Također, za registar ugovora se u uputi korisnicima može primjerice navesti da se za sve jednostavne nabave i javne nabave od 2018. godine, sukladno članku 7. Pravilnika, registri ugovora objavljuju u EOJN, a da je pretragu moguće izvršiti upisivanjem naziva naručitelja (navesti naziv koji je potrebno upisati i potreban klik na „povećalo“).
U slučaju da na internetskim stranicama tijela nije objavljena uputa ni poveznica na EOJN, a cjeloviti dokumenti, dakle plan nabave i registar ugovora, nisu objavljeni na stranici, prilikom praćenja se ne dodjeljuju bodovi. Opći akt kojim se utvrđuju pravila, uvjeti i postupci jednostavne nabave (najčešće pravilnik o jednostavnoj nabavi) te popis gospodarskih subjekata s kojima je predstavnik naručitelja ili s njim povezane osobe u sukobu interesa ili obavijest da takvi subjekti ne postoje trebaju biti proaktivno objavljeni na internetskoj stranici tijela, u skladu s važećim Zakonom o javnoj nabavi.
JLP(R)S s područja Bjelovarsko-bilogorske županije ostvarile su sljedeći broj bodova od moguća 4:
	TJV
	BODOVI (od max 4)

	Bjelovarsko-bilogorska županija
	2,5

	Grad Bjelovar
	4

	Grad Čazma
	4

	Grad Daruvar
	3

	Grad Garešnica
	3

	Grad Grubišno Polje
	3,5

	Općina Berek
	4

	Općina Dežanovac
	2

	Općina Đulovac
	3

	Općina Hercegovac
	3

	Općina Ivanska
	3

	Općina Kapela
	3

	Općina Končanica
	2,5

	Općina Nova Rača
	2

	Općina Rovišće
	1,5

	Općina Severin
	0

	Općina Sirač
	3

	Općina Šandrovac
	3,5

	Općina Štefanje
	4

	Općina Velika Pisanica
	2

	Općina Velika Trnovitica
	1,5

	Općina Veliki Grđevac
	4

	Općina Veliko Trojstvo
	0

	Općina Zrinski Topolovac
	0



Rezultati praćenja pokazali su da je samo pet jedinica ostvarilo maksimalna četiri boda, i to gradovi Bjelovar i Čazma te općine Berek, Štefanje i Veliki Grđevac. S druge strane, bez dodijeljenih bodova u ovom dijelu praćenja su tri općine – Severin, Veliko Trojstvo i Zrinski Topolovac.
Plan nabave za 2020. godinu nije objavilo pet jedinica, i to Županija te općine Severin, Velika Trnovitica, Veliko Trojstvo i Zrinski Topolovac. Na njihovim internetskim stranicama nema ni upute za preuzimanje plana nabave putem EOJN-a, stoga im nije dodijeljen nijedan bod. Primjere dobre prakse predstavljaju jedinice koje su plan objavile u otvorenom, XLS formatu, poput Grada Bjelovara (koji ima objavljenu i jasnu uputu za pristup EOJN-u u glavnoj rubrici te plan u XLS formatu u podrubrici), općina Dežanovac, Končanica, Nova Rača i Veliki Grđevac te dodatno Čazma i Šandrovac koje su plan objavile u Word formatu.
Registar ugovora sklopljenih u 2019. godini nije objavilo 11 jedinica: gradovi Daruvar i Garešnica te općine Dežanovac, Đulovac, Nova Rača, Severin, Sirač, Velika Pisanica, Veliko Trojstvo i Zrinski Topolovac. Po pola boda zbog neobjavljenog registra ugovora o javnoj nabavi (ili ažurne obavijesti da takvih ugovora nije bilo ili poveznice na EOJN s uputom kako pristupiti registru), ali objavljenog cjelokupnog registra svih sklopljenih ugovora, uključujući jednostavnu nabavu, ostvarile su Županija (objavljena evidencija sklopljenih ugovora do lipnja 2019., a centralna evidencija ugovora sadrži ugovore sklopljene do kraja 2018.), Grad Grubišno Polje, Općina Rovišće, Općina Šandrovac i Općina Velika Trnovitica. U otvorenom, XLS formatu registar su objavili gradovi Bjelovar i Čazma (i Grad Grubišno Polje evidenciju svih sklopljenih ugovora) te Općina Veliki Grđevac. Općina Ivanska je u dijelu objave plana i registra ostvarila po pola boda, budući da je objavljena poveznica na naslovnicu EOJN-a, međutim, bez jasne upute korisnicima. 
Glede općeg akta kojim se utvrđuju pravila, uvjeti i postupci jednostavne nabave, na internetskim stranicama općina Dežanovac, Rovišće, Severin, Velika Pisanica, Veliko Trojstvo i Zrinski Topolovac nije identificirana njegova objava. Na stranicama Županije i Općine Veliki Grđevac objavljen je predmetni akt, iako su u izvješću provedbi ZPPI-ja naveli da navedena obveza objave na njih nije primjenjiva, odnosno da akt nije objavljen, a Općina Veliko Trojstvo ima objavljen pravilnik koji je donesen prema nevažećem Zakonu o javnoj nabavi.
Popis gospodarskih subjekata s kojima je predstavnik naručitelja ili s njim povezane osobe u sukobu interesa ili obavijest da takvi subjekti ne postoje nije objavljena na stranicama općina Nova Rača, Rovišće i Severin ili je objavljena prema nevažećem Zakonu o javnoj nabavi, na stranicama općina Hercegovac, Kapela, Končanica, Velika Trnovitica i Veliko Trojstvo. Općina Zrinski Topolovac je u izvješću o provedbi ZPPI-ja za 2019. godinu navela da navedena obveza objave popisa, odnosno obavijesti, na njih nije primjenjiva, što nije točno jer su sve JLP(R)S obveznici provedbe Zakona o javnoj nabavi.

· [bookmark: _Toc38549518]Natječajni postupci (točka 10. članak 10.)
Također četiri boda JLP(R)S su mogle ostvariti cjelovitom objavom informacija vezanih za raspisane natječaje za zapošljavanje (oglasi za prijam) i natječaje za dodjelu financijskih sredstava (javni pozivi za dodjelu stipendija, donacija, potpora, financiranje programa udruga, prodaju nekretnina, zakup poslovnog prostora, potpore poljoprivredi, poduzetništvu i dr.) te objavom ishoda svih provedenih natječajnih postupaka. Naime, konačni ishod natječajnog postupka je informacija javnog karaktera te ime, prezime i stručna sprema kandidata izabranog na natječaju za zapošljavanje, kao i odluke o odabiru korisnika financijskih sredstava predstavljaju informacije koje trebaju biti javno objavljene, u skladu s načelom lake pretraživosti. Naime, tijela često objavljuju informacije o natječajnim postupcima na naslovnoj stranici ili unutar rubrika gdje se objavljuju razne vijesti i obavijesti, međutim, u slučaju izostanka zasebne rubrike unutar koje se objavljuju informacije o natječajima, i to rubrike izdvojene i jasno vidljive s naslovne stranice te dobro strukturirane (na način da se kroz podrubrike tematski ili po područjima razdvoje različite kategorije natječaja koje tijelo provodi, a ne da na istom mjestu budu informacije o natječajima koji se provode sukladno Zakonu o javnoj nabavi prethodna savjetovanja, javni pozivi i dr.) i oglasi za prijam u službu), protekom vremena postaje nemoguće identificirati koji su sve natječaji provedeni i za koje je objavljena obavijest o ishodu postupka, a što je od izuzetne važnosti za transparentnost svakog pojedinog tijela javne vlasti. 
Od moguća 4 boda, JLP(R)S s područja Bjelovarsko-bilogorske županije ostvarile su sljedeći broj bodova:
	TJV
	BODOVI (od max 4)

	Bjelovarsko-bilogorska županija
	2,5

	Grad Bjelovar
	2,5

	Grad Čazma
	2,5

	Grad Daruvar
	2,5

	Grad Garešnica
	1,5

	Grad Grubišno Polje
	2,5

	Općina Berek
	2

	Općina Dežanovac
	2

	Općina Đulovac
	1,5

	Općina Hercegovac
	3

	Općina Ivanska
	1

	Općina Kapela
	3

	Općina Končanica
	2

	Općina Nova Rača
	1

	Općina Rovišće
	3

	Općina Severin
	2

	Općina Sirač
	2,5

	Općina Šandrovac
	4

	Općina Štefanje
	1

	Općina Velika Pisanica
	1,5

	Općina Velika Trnovitica
	3,5

	Općina Veliki Grđevac
	1

	Općina Veliko Trojstvo
	2,5

	Općina Zrinski Topolovac
	2



Rezultati praćenja pokazali su da sve jedinice objavljuju barem minimum informacija vezanih uz natječajne postupke koje raspisuju, ali i da je istovremeno samo jedna od njih ostvarila maksimalan broj bodova, i to Općina Šandrovac. Iako navedena općina unutar iste rubrike 'Javni pozivi i natječaji' objavljuje informacije o svim natječajnim postupcima (uključujući javnu nabavu), a i arhiva je djelomično nepregledna, utvrđena je pravovremena objava informacija o raspisanim natječajima i ishodima istih. Što se tiče natječaja za zapošljavanje, objavljuju liste kandidata i zapisnike (koji sadržavaju i OIB-ove i adrese prebivališta kandidata, a što iz perspektive zaštite osobnih podataka ne bi trebalo prokativno objavljivati na internetskoj stranici, bez obzira na privolu), ali i rješenja o prijmu u službu, a objavljuju se i odluke o odabiru, odnosno ishodi drugih natječaja i javnih poziva.
Velika većina jedinica uglavnom ne objavljuje obavijesti o ishodu natječajnih postupaka te su u glavnini slučajeva objavljene informacije dosta nepregledne, odnosno nisu lako pretražive, a unutar rubrike o natječajima jedinice često objavljuju sve vrste postupaka koje provode, uključujući postupke vezane za javnu nabavu pa je, iz korisničke perspektive, pravodobna, potpuna i točna informacija o pojedinom natječaju i njegovom ishodu doista nedostupna.
Osim Šandrovca, najviše bodova - tri i pol, ostvarila je Općina Velika Trnovitica (objavljuje sve vezano za natječaje za zapošljavanje, dok je zbog nepreglednosti nemoguće utvrditi jesu li objavljeni ishodi svih ili samo nekih natječaja i javnih poziva te je u tom dijelu dodijeljeno pola boda), dok su po tri boda ostvarile općine Hercegovac, Kapela i Rovišće.
Po jedan bod u ovom dijelu praćenja ostvarile su četiri jedinice (općine Ivanska, Nova Rača, Štefanje i Veliki Grđevac). 
Svakako je zabrinjavajuće što samo tri lokalne jedinice na svojim internetskim stranicama imaju objavljene obavijesti o ishodu natječaja za zapošljavanje (općine Rovišće, Šandrovac i Velika Trnovitica), a uočeno je i da je dosta jedinica u sklopu izvješća o provedbi ZPPI-ja u 2019. koja su dostavljena Povjereniku navela da ne objavljuje predmetne informacije, iz čega proizlazi da su upoznati s navedenom zakonskom obvezom iz točke 10. članka 10. ZPPI-ja, ali da svejedno ne osiguravaju potpunu transparentnost provedenih natječajnih postupaka. 

· [bookmark: _Toc38549519]Unutarnje ustrojstvo i kontakt (točka 11. članak 10.)
Unutar točke 11., JLP(R)S mogu ostvariti tri boda, i to ako objave organizacijsko ustrojstvo, s istaknutim imenima čelnika tijela i voditelja ustrojstvenih jedinica te njihove kontakt podatke. Dakle, osim općeg kontakta kojeg u pravilu objavljuju sva tijela javne vlasti (neki dodatno imaju u rubrici gdje se objavljuju kontakti i online obrazac za postavljanje upita tijelu), važno je da JLP(R)S kao nositelji vlasti koja u velikom dijelu uređuje i utječe na gotovo svaki aspekt života njenih građana, na svojim internetskim stranicama ima objavljene podatke za kontakt čelnika – župana, gradonačelnika, općinskog načelnika, kao i voditelja ustrojstvenih jedinica – upravnih odjela, odnosno, u slučaju manjih jedinica, jedinstvenog upravnog odjela, a preporuka je i da se objavljuju kontakt podaci članova predstavničkog tijela, odnosno županijskih, gradskih i općinskih vijećnika. U navedenoj točki članka 10. ZPPI-ja sadržane su ključne informacije o organizaciji, odnosno unutarnjem ustrojstvu i ključnim osobama u tijelu javne vlasti, koje su od iznimnog značaja za javnost, a JLP(R)S su na tom području od moguća tri, ostvarila sljedeći broj bodova:
	TJV
	BODOVI (od max 3)

	Bjelovarsko-bilogorska županija
	3

	Grad Bjelovar
	3

	Grad Čazma
	3

	Grad Daruvar
	3

	Grad Garešnica
	1

	Grad Grubišno Polje
	3

	Općina Berek
	1

	Općina Dežanovac
	2,5

	Općina Đulovac
	2

	Općina Hercegovac
	0,5

	Općina Ivanska
	1

	Općina Kapela
	2,5

	Općina Končanica
	2

	Općina Nova Rača
	2,5

	Općina Rovišće
	2,5

	Općina Severin
	3

	Općina Sirač
	3

	Općina Šandrovac
	3

	Općina Štefanje
	3

	Općina Velika Pisanica
	2,5

	Općina Velika Trnovitica
	2,5

	Općina Veliki Grđevac
	3

	Općina Veliko Trojstvo
	2,5

	Općina Zrinski Topolovac
	0,5



Praćenjem je utvrđeno visoka prosječna razina objave informacija o unutarnjem ustrojstvu i podacima za kontakt jer je 10 praćenih jedinica ostvarilo maksimalna tri boda, a pola boda manje njih sedam: Općina Dežanovac (u rubrici 'Zaposlenici Općine' objavljen samo broj telefona načelnika, a u rubrici 'Kontakt' samo opći kontakt), Općina Kapela koja je objavila sve propisane informacije u rubrikama 'O nama' i 'Kontakt', međutim, nedostaju e-mail adrese (imaju samo jednu, opću e-mail adrese, a za čelnika i voditelje objavljeni su samo brojevi telefona); općine Nova Rača, Rovišće i Veliko Trojstvo jer nedostaje kontakt načelnika (e-mail adresa), Općina Velika Pisanica (jer nije objavljen saziv Vijeća u zadnjem mandatu) i Općina Velika Trnovitica (nedostaje kontakt pročelnice JUO-a).
Primjere dobre prakse kod objave propisanih informacija predstavljaju Bjelovarsko-bilogorska županija s objavljenim adresarom Županije i Grad Bjelovar s objavljenim imenikom gradske uprave.
Na internetskim stranicama preostalih jedinica lokalne samouprave nisu objavljeni kontakt podaci čelnika tijela, odnosno voditelja ustrojstvenih jedinica (pretežito je riječ o pročelniku Jedinstvenog upravno odjela na razini općina), već imaju samo brojeve telefona i jednu opću adresu elektroničke pošte, a neke nisu objavile ni imena voditelja ustrojstvenih jedinica (Grad Garešnica, općine Berek, Hercegovac, Ivanska i Zrinski Topolovac).

· [bookmark: _Toc38549520]Javnost rada kolegijalnih tijela (točka 12. članak 10., članak 12.)
Glede praćenja i bodovanja načina na koji JLP(R)S osiguravaju javnost rada predstavničkih i drugih formalnih radnih tijela, objavom dnevnog reda sjednica, definirane procedure sudjelovanja, odnosno mogućnosti ostvarenja uvida u rad na sjednicama, zaključaka ili zapisnika sa sjednica te informacija o radu formalnih radnih tijela iz njihove nadležnosti na kojima se odlučuje o pravima i interesima korisnika, uključujući popis članova i informacije s održanih sjednica odnosnih tijela, moguće je ostvariti maksimalno četiri boda. 
Kod JLP(R)S, obvezu osiguravanja javnosti rada propisuje posebni Zakon - Zakon o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 150/11, 142/12, 19/13, 137/15, 123/17, 98/19), prema kojem su sjednice predstavničkih tijela javne, a nazočnost javnosti može se isključiti samo iznimno, u slučajevima predviđenim posebnim zakonima i općim aktom jedinice. 
Detaljnije odredbe o načinu i javnosti rada predstavničkih propisuju statut i poslovnik o radu predstavničkog tijela, a informacije o mogućnosti neposrednog uvida u njihov rad ili odredbe o istome u općim aktima JLP(R)S potrebno je radi transparentnosti izdvojiti te na internetskim stranicama objavljivati uz dnevne redove sjednica ili objaviti generalnu uputu o mogućnosti i načinu ostvarivanja neposrednog uvida javnosti u sjednice predstavničkog tijela, u rubrici koja se odnosi na sjednice predstavničkih tijela. 
Dnevne redove potrebno je objavljivati pravodobno, u primjerenom roku prije održavanja sjednice, a što se tiče obveze objave zaključaka (ili skraćenih/cjelovitih zapisnika sa sjednica), jedinice trebaju i njih objaviti pravovremeno, u skladu s načelom iz članka 7. Zakona, u razumnom roku nakon održane sjednice. Naime, objava verificiranih zapisnika ili prijedloga zapisnika u sklopu prve točke dnevnog reda prilikom najave sljedeće sjednice na kojoj se zapisnik s prethodne sjednice usvaja, a što je najučestalija praksa uočena internetskim stranicama praćenih jedinica, iz perspektive korisnika ne predstavlja pravodobnu i ažurnu informaciju, budući da je često riječ o vremenskom razdoblju od nekoliko mjeseci te se time ne ispunjava svrha ostvarivanja transparentnosti u radu i odlučivanju. Napominjemo da ni objava zapisnika sa sjednica predstavničkih tijela u službenim glasilima jedinica ne predstavlja ispunjenje ove zakonske obveze.
Zakonska obveza pravovremene objave zaključaka sa sjednica može se smatrati ispunjenom i u slučaju objave neverificiranog zapisnika (uz napomenu da je riječ o neverificiranom zapisniku), također u razumnom roku nakon održavanja sjednice, a da se nakon održavanja sljedeće sjednice, odnosno nakon usvajanja/verifikacije zapisnika s prethodne, odmah objavi i verificirani zapisnik.
JLP(R)S s područja Bjelovarsko-bilogorske županije ostvarile su sljedeći broj bodova za osiguravanje javnosti rada od moguća 4:
	TJV
	BODOVI (od max 4)

	Bjelovarsko-bilogorska županija
	2

	Grad Bjelovar
	2

	Grad Čazma
	3,5

	Grad Daruvar
	1

	Grad Garešnica
	0,5

	Grad Grubišno Polje
	1,5

	Općina Berek
	1,5

	Općina Dežanovac
	0,5

	Općina Đulovac
	1

	Općina Hercegovac
	1

	Općina Ivanska
	1,5

	Općina Kapela
	0

	Općina Končanica
	1,5

	Općina Nova Rača
	0

	Općina Rovišće
	0

	Općina Severin
	0

	Općina Sirač
	3

	Općina Šandrovac
	3

	Općina Štefanje
	1,5

	Općina Velika Pisanica
	1

	Općina Velika Trnovitica
	0

	Općina Veliki Grđevac
	0,5

	Općina Veliko Trojstvo
	1,5

	Općina Zrinski Topolovac
	0



Rezultati praćenja pokazali su da niti jedna od 24 jedinice nije ostvarila maksimalan broj bodova u dijelu ispunjenja obveze proaktivne objave informacija važnih za osiguravanje javnosti rada, odnosno sjednica predstavničkog tijela i formalnih radnih tijela. 
Najveći broj ostvarenih bodova je tri i pol, u slučaju Grada Čazme, i tri boda, u slučaju općina Sirač i Šandrovac. Stoga Grad Čazma u ovom dijelu praćenja predstavlja primjer dobre prakse drugim jedinicama, osim u dijelu objave informacija o radu formalnih radnih tijela. Naime, Čazma u rubrici 'Gradsko vijeće' objavljuje sazive s dnevnim redovima, kao i zapisnike nakon njihove verifikacije, međutim, u rubrici 'Vijesti' također proaktivno objavljuje sazive, a nekoliko dana nakon održavanja sjednice objavljuje kratka izvješća o usvojenim, odnosno izglasanim aktima. Navedeno je i da su u Gradskoj upravi dostupni audio zapisi sjednica, stoga je preporuka da se i oni objavljuju, u svrhu ostvarenja više razine transparentnosti rada i odlučivanja. Ujedno, u rubrici 'Gradsko vijeće' objavljena je obavijest o mogućnosti prisustvovanja sjednicama, s obrascem zahtjeva u Word-u i ograničenja broja prijava na pet osoba zbog prostornog kapaciteta. Što se tiče informacija o radu formalnih radnih tijela, samo je objavljen popis tijela te imena članova dva povjerenstva, a nedostaje popis članova preostalih pet odbora, kao i informacije o sjednicama tih tijela na kojima se odlučivalo o pravima i interesima korisnika.
Općina Sirač također objavljuje pozive s dnevnim redovima i materijalima za sjednice, a odmah po održavanju sjednice objavljuje izvještaje, s kratkim audio zapisima i/ili skraćenim zapisnicima. Predstavljaju primjer dobre prakse drugim jedinicama u objavi mogućnosti sudjelovanja, odnosno ostvarenja neposrednog uvida u rad na sjednicama, budući da je u zasebnoj podrubrici 'Javnost rada' objavljena obavijest i obrazac zahtjeva za prisustvovanje sjednici u Word-u. Ono što nedostaje i što Općina Sirač treba objaviti su informacije o radu formalnih radnih tijela, isto kao i Općina Šandrovac, koja u rubrici 'Sjednice Općinskog vijeća' objavljuje dnevne redove i odmah ispod skraćene zapisnike te cjelovite zapisnike nakon verifikacije, a u rubrici 'Općinsko vijeće' obavijest o načinu omogućavanja neposrednog uvida u rad Vijeća te dodatno u rubrici 'Kontakt' informacije o načinu podnošenja upita građana i medija, koje također sadrže informacije o sudjelovanju na sjednicama Vijeća.
Čak šest jedinica nije ostvarilo niti jedan bod za osiguravanje javnosti rada (općine Kapela, Nova Rača, Rovišće, Severin, Velika Trnovitica i Zrinski Topolovac), a njih tri ostvarile su samo pola boda od moguća četiri (Grad Garešnica te općine Dežanovac i Veliki Grđevac). Na naslovnici internetske stranice Općine Nova Rača izdvojena je rubrika 'Sjednice Općinskog vijeća' koju nije moguće otvoriti, a u rubrici 'Odluke i programi' objavljeni su zapisnici, ali ne kronološki i ne u skladu s načelom lake pretraživosti, stoga nije bilo moguće utvrditi jesu li objavljeni zapisnici s posljednjih održanih sjednica i jesu li objavljeni pravovremeno pa nije dodijeljen nijedan bod u tom dijelu praćenja. Rubrika 'Radna tijela' na stranicama Općine Rovišće je prazna, a ostali dokumenti nisu objavljeni; Općina Severin u rubrici 'Zapisnici Općinskog vijeća' ima posljednji objavljen zapisnik sa sjednice iz ožujka 2018.; dok Općina Velika Trnovitica ima objavljen zadnji dnevni red sjednice također iz 2018. godine. 
Ono što posebno zabrinjava u ovom dijelu praćenja je neusklađenost odgovora koje su jedinice navele u godišnjem izvješću provedbi Zakona u 2019. i utvrđenog stanja na njihovim internetskim stranicama. Također, nije jasno zašto su pojedine jedinice na pitanja o objavi informacija vezanih za javnost sjednica pogrešno odgovorile da navedeno na njih nije primjenjivo, budući da je riječ o tijelima javne vlasti koja su ujedno nositelji predstavničke vlasti i koja trebaju osigurati javnost rada i odlučivanja (primjerice, Grad Garešnica, u čijem je izvješću navedeno da obveza objave informacija o formalnim radnim tijelima na njih nije primjenjiva, a na internetskoj stranici imaju rubriku 'Komisije i odbori Gradskog vijeća', unutar koje su objavljeni popisi članova; a Općina Zrinski Topolovac u izvješću je navela da obveza objave dnevnih redova i mogućnosti prisustvovanja sjednicama na njih nije primjenjiva). 
Što se tiče objave dnevnih redova, praćenjem je utvrđeno da ih ni unutar zasebne rubrike, niti u sklopu vijesti/obavijesti proaktivno ni ažurno ne objavljuje 10 lokalnih jedinica, i to Grad Garešnica, općine Dežanovac, Ivanska, Kapela, Nova Rača, Rovišće, Severin, Velika Trnovitica, Veliki Grđevac i Zrinski Topolovac. 
Mogućnost neposrednog uvida u rad, odnosno definiranu proceduru prijave i broj ljudi koji može ostvariti navedeno, objavile su samo četiri od 24 jedinice lokalne samouprave ili njih 16,7%, i to Grad Čazma te općine Ivanska, Sirač i Šandrovac, što predstavlja najnižu prosječnu razinu objave informacija vezanih za osiguravanje javnosti rada (kao i kod drugih dosad praćenih Županija, odnosno njihovim lokalnih jedinica).
Vezano za objavu zaključaka u razumnom roku nakon održavanja sjednice, cijeli bod ostvarile su samo tri lokalne jedinice, i to Grad Čazma te općine Sirač i Šandrovac, kao što je već navedeno. Pola boda ostvarilo je sedam jedinica, i to Županija (objavljuje neverificirane zapisnike pod materijalima za sljedeću sjednicu, odnosno kao točka dnevnog reda sjednice na kojoj će se zapisnik s prethodne verificirati), Grad Bjelovar (također uz najave sjednica objavljuje skraćene zapisnike s prethodne sjednice, a u rubrici 'Zapisnici' posljednji objavljen skraćeni zapisnik je sa sjednice u siječnju 2019.), Grad Grubišno Polje (ne objavljuje zaključke ni zapisnike, već u rubrici 'Vijesti' kratka izvješća s održanih sjednica), Općina Berek (u zasebnoj rubrici se objavljuju zapisnici, ali tek nakon verifikacije na idućoj sjednici, čime nije ispunjeno načelo pravovremenosti objave), Općina Ivanska (također objava nakon nekoliko mjeseci), Općina Končanica (objavljuju se samo neverificirani zapisnici kao točka dnevnog reda iduće sjednice) i Općina Veliko Trojstvo (objava zapisnika nakon verifikacije na sljedećoj sjednici). Ostale jedinice ili uopće ne objavljuju zaključke ili zapisnike sa sjednica ili je na stranici identificirana neažurnost u objavi zapisnika s ranije održanih sjednica (primjerice, Grad Daruvar ima objavljen zapisnik s 15. sjednice iz 2018., Općina Dežanovac zapisnik sa sjednice održane u 2016., a Općina Severin sa sjednice održane u ožujku 2018.; Općina Štefanje ima obavljen saziv 17. sjednice, a zadnji objavljeni zapisnik je s 11. sjednice).
Čak 17 lokalnih jedinica na svojim internetskim stranicama nema objavljene informacije o formalnim radnim tijelima. Šest jedinica koje je u tom dijelu praćenja ostvarilo pola boda zbog objave popisa članova radnih tijela su Županija, gradovi Bjelovar, Čazma i Garešnica te općine Dežanovac i Grđevac, dok je Općina Štefanje ostvarila pola boda zbog objavljenih saziva sjednica i zapisnika s tri sjednice tri radna tijela održane u 2019., u rubrici 'Formalna tijela'. Dakle, u objavi informacija o formalnim radnim tijelima nijedna jedinica s područja Bjelovarsko-bilogorske županije ne ističe se kao primjer dobre prakse, niti u cijelosti ispunjava navedenu zakonsku obvezu.

· [bookmark: _Toc38549521]Pravo na pristup i ponovnu uporabu informacija (točka 13. članak 10.)
Točka 13. propisuje obvezu tijela javne vlasti da na svojim internetskim stranicama, na lako pretraživ način i na vidljivom mjestu objave obavijest o načinu i uvjetima ostvarivanja prava na pristup i ponovnu uporabu informacija, podatke za kontakt službenika za informiranje, potrebne obrasce (u Word formatu ili e-obrasce) ili poveznicu na obrasce te visinu naknade za pristup informacijama i ponovnu uporabu informacija, sukladno kriterijima iz članka 19. stavka 3. ZPPI-ja. 
U ovoj kategoriji, pored navedenog, bodovalo se i postojanje zasebne rubrike na internetskoj stranici, stoga su JLP(R)S mogle ostvariti ukupno četiri i pol boda. Međutim, budući da je u dosadašnjim praćenjima Povjerenika za informiranje uočeno da velik broj tijela javne vlasti još uvijek na svojim internetskim stranicama ima objavljene kataloge informacija, kao i posebne pravilnike o ostvarivanju prava na pristup i ponovnu uporabu informacija, odluke o ustroju službenog upisnika te različite cjenike usluga, odnosno vlastite kriterije za određivanje visine naknade za pristup i ponovnu uporabu informacija, što nije utemeljeno na zakonu te je potrebno ukloniti sa stranice jer može korisnike dovesti u zabunu, u slučaju objave bilo kojeg od navedenog dokumenta, jedinici se prilikom zbrajanja bodova oduzimao jedan bod, a u slučaju navođenja predmetnih dokumenata, ali ne i njihove objave, oduzimalo se pola boda. Naime, važeći zakonski okvir ne propisuje obvezu donošenja posebne odluke o ostvarivanju prava na pristup informacijama, već su Zakonom propisane obveze postupanja tijela javne vlasti sukladno zakonskim odredbama. Pravo na pristup informacijama je Ustavno pravo, koje se detaljnije uređuje Zakonom te nije predmet samoupravnog djelokruga JLP(R)S. Donošenje odluke kojom se uređuje ostvarivanje Ustavom i Zakonom uređenog prava građana bez zakonske osnove, predstavlja postupanje protivno ustavnosti i zakonitosti, a nema ni praktičnu svrhu jer su sva pitanja ostvarivanja prava na pristup informacija uređena ZPPI-jem i Zakonom o općem upravnom postupku. 
24 JLP(R)S su u ovom dijelu praćenja ostvarile sljedeći broj bodova od moguća 4,5:
	TJV
	BODOVI (od max 4,5)

	Bjelovarsko-bilogorska županija
	2,5

	Grad Bjelovar
	4

	Grad Čazma
	3,5

	Grad Daruvar
	1

	Grad Garešnica
	1

	Grad Grubišno Polje
	1,5

	Općina Berek
	3

	Općina Dežanovac
	0

	Općina Đulovac
	3,5

	Općina Hercegovac
	4

	Općina Ivanska
	3,5

	Općina Kapela
	1

	Općina Končanica
	1

	Općina Nova Rača
	0,5

	Općina Rovišće
	1

	Općina Severin
	0

	Općina Sirač
	3,5

	Općina Šandrovac
	3,5

	Općina Štefanje
	4

	Općina Velika Pisanica
	3,5

	Općina Velika Trnovitica
	3,5

	Općina Veliki Grđevac
	1

	Općina Veliko Trojstvo
	4

	Općina Zrinski Topolovac
	3,5



Rezultati praćenja pokazali su da ni u ovom dijelu praćenja niti jedna od 24 jedinice nije ostvarila maksimalan broj bodova. Po pola boda manje (četiri), ostvarile su četiri lokalne jedinice – Grad Bjelovar te općine Hercegovac i Veliko Trojstvo (sve tri zbog toga što obavijest o ostvarivanju prava nije ažurirana, odnosno nedostaje navođenje ZPPI-ja iz 2015., stoga ju je potrebno nadopuniti), kao i Općina Štefanje (zbog obrazaca objavljenih u PDF formatu).
Niti jedan bod nije ostvarila Općina Severin, a općine Dežanovac i Nova Rača ostvarile su po pola boda. Naime, Općina Severin uopće ne objavljuje informacije propisane točkom 13. (što je i navela u Izvješću provedbi Zakona u 2019.), a Općina Dežanovac ostvarila je pola boda zbog podrubrike u kojoj su objavljeni online obrasci zahtjeva (što iznosi 1,5 bod, ali je zbog naziva rubrike 'Katalog informacija' i objavljene odluke o katalogu, oduzet 1 bod), dok je Nova Rača na svojim stranicama objavila samo obrazac zahtjeva za pristup informacijama u Word formatu, u rubrici 'Zahtjevi i obrasci'.
Čak 10 lokalnih jedinica ostvarilo je bod manje zbog objave kataloga, pravilnika, cjenika i drugih odluka za čije donošenje nema pravne osnove i koje nije potrebno donositi ni objavljivati, već ih ukloniti s internetskih stranica: Daruvar (objavljeni ZPPI iz 2003. i 2010. i katalog informacija iz 2005.), Garešnica (Katalog prema ZPPI, NN 172/03 i 144/10), Grubišno Polje (Katalog prema ZPPI, NN 172/03), Berek (pravilnik o ostvarivanju prava i odluka o ustrojavanju upisnika), Dežanovac (odluka o katalogu iz 2014.), Kapela (zastarjela obavijest o ostvarivanju prava prema ZPPI-ju iz 2010., kao žalbeno tijelo navodi se AZOP, objavljena odluka o pravu na pristup iz 2014., koja sadrži katalog informacija), Končanica (rubrika 'Katalog informacija' sa zastarjelim katalogom), Sirač (katalog iz 2005.), Šandrovac (katalog iz 2011.) i Velika Trnovitica (odluka o ustrojavanju upisnika i odluka o visini naknade – cjenik). Općina Velika Trnovitica, primjerice, navodi Kriterije Povjerenika te nema potrebe za objavom posebnog cjenika, a ima objavljenu i odluku o prestanku važenja pravilnika o ostvarivanju prava, što se također može ukloniti iz rubrike o pravu na pristup informacijama jer može dovesti do zabune kod korisnika.
Također, pola boda oduzeto je Gradu Čazmi zbog objavljenog pravilnika o ustroju službenog upisnika, Općini Đulovac jer je među internim aktima navela odluku o ustrojavanju upisnika i pravnik o pristupu i ponovnoj uporabi informacija (dokumenti nisu objavljeni) i Općini Velika Pisanica jer ima objavljen zastarjeli, odnosno neažurirani popis općih propisa vezanih za pravo na pristup informacijama (stari ZPPI i Zakon o zaštiti osobnih podataka te Popis tijela javne vlasti iz 2010. godine).
Zasebnu rubriku o pravu na pristup informacijama na svojim internetskim stranicama nemaju općine Nova Rača, Rovišće, Severin i Veliki Grđevac, a općine Dežanovac i Končanica ih trebaju preimenovati i ažurirati, budući da se rubrike nazivaju 'Katalog informacija'.
Uočeno je da niz jedinica u okviru obavijesti o ostvarivanju prava na pristup i ponovnu uporabu informacija navode ZPPI iz 2013., što je potrebno nadopuniti, budući da su izmjene i dopune ZPPI-a usvojene još 2015. godine. Primjerice, ZPPI, NN 85/15 fali u okviru objavljenih obavijesti na internetskim stranicama Županije, gradova Bjelovar, Čazma (ujedno je ispod obavijesti naveden Popis tijela javne vlasti iz 2014., navedena povjerenica za informiranje, a i poveznica na rubriku u sebi ima naziv katalog informacija, što je potrebno ispraviti), Grubišno Polje, općina Berek, Đulovac, Hercegovac, Ivanska (u dijelu o pravu na pristup, dok se kod ponovne uporabe navodi NN 85/15), Velika Pisanica i Veliko Trojstvo, zbog čega je tih 10 jedinica u tom dijelu ostvarilo pola boda. Nijedan bod nisu ostvarili gradovi Daruvar (navodi se ZPPI, NN 172/03) i Garešnica te općine Dežanovac, Kapela, Končanica, Nova Rača, Rovišće, Severin i Veliki Grđevac. 
Podatke za kontakt službenika za informiranje u rubrici posvećenoj pravu na pristup informacijama trebaju na pravilan način objaviti općine Dežanovac (objavljena samo o katalogu iz 2014.), Nova Rača (nema objavljene podatke), Rovišće (nema zasebnu rubriku, već je i rubrici 'Dokumenti'-'Ostalo'-'Važne informacije' objavljen obrazac kojeg tijela dostavljaju Povjereniku za potrebe Popisa tijela javne vlasti), Severin i Zrinski Topolovac (nemaju objavljene podatke o službeniku za informiranje).
Obrasce (u Word-u ili kao e-obrasce) u cijelosti (zahtjev za pristup, ponovnu uporabu te dopunu/ispravak) na pravilan način objavilo je samo 13 od 24 praćene jedinice. Sva tri obrasca imaju objavljene, ali u zatvorenom, PDF formatu Županija i Općina Štefanje, dok gradovi Daruvar, Garešnica i Grubišno Polje imaju objavljen samo obrazac zahtjeva za pristup informacijama, također u PDF-u. Općina Ivanska ima objavljen obrazac zahtjeva za pristup informacijama u PDF-u i za ponovnu uporabu u Word-u (nedostaje obrazac zahtjeva za dopunu/ispravak), a Općina Nova Rača u rubrici 'Zahtjevi i obrasci' ima objavljen samo obrazac zahtjeva za pristup informacijama u Word-u.
Također, praćenjem je utvrđeno da kriterije nije objavilo 11 jedinica, i to Županija, gradovi Daruvar, Garešnica i Grubišno Polje te općine Dežanovac, Kapela, Končanica, Nova Rača, Rovišće, Severin i Veliki Grđevac.


4. [bookmark: _Toc38549522]UKUPNI REZULTATI PRAĆENJA
[bookmark: _GoBack]24 JLP(R)S s područja Bjelovarsko-bilogorske županije, kao tijela javne vlasti i obveznici provedbe ZPPI-ja koji su bili predmetom praćenja, ukupno su proaktivno objavile 53,6% praćenih informacija, čiju objavu propisuju članci 10., 11. i 12. ZPPI-ja (izuzev točaka 1., 7. i 14. članka 10. ZPPI-ja). Riječ je o prosječnoj razini objave svih informacija čija se objava pratila na njihovim internetskim stranicama, koja govori o tome da je tek nešto više od polovice propisanih informacija objavljeno od strane 24 praćene jedinice.
Gledajući pojedinačno ostvarene rezultate tijela javne vlasti, s jedne strane valja izdvojiti jedinice s područja Bjelovarsko-bilogorske županije koje su ostvarile najbolje rezultate jer su na svojim internetskim stranicama objavile većinu propisanih informacija, a to su prvenstveno Grad Bjelovar i Općina Šandrovac, s oko 85% objavljenih praćenih informacija. Njihove internetske stranice ujedno su najpreglednije i najveći broj informacija objavljen je u skladu s načelom lake pretraživosti, koju propisuje članak 10. ZPPI-ja. Visok rezultat ostvarila je i Općina Sirač, koja je objavila preko 75% praćenih informacija.
S druge strane, lokalne jedinice koje su ostvarile najlošije rezultate, odnosno na čijim je internetskim stranicama objavljen manji dio praćenih informacija, svega 30%, su općine Severin i Zrinski Topolovac. Manje od 50% praćenih informacija u prosjeku je objavilo još deset jedinica lokalne samouprave, koje trebaju više napora usmjeriti na usklađivanje sa zakonskim obvezama i otvaranje prema korisnicima u smislu proaktivne transparentnosti ostvarene putem internetskih stranica, koje su u suvremeno doba, prvo polazište i izvor informacija za sve građane i pravne osobe.
Pregled ukupno ostvarenih bodova (od maksimalnih 35 i u zagradama istaknutih dodatnih bodova za objavljene skupove podataka, koji nisu obuhvaćeni prilikom izračuna udjela, odnosno postotka objave u informacija u cijelosti) 24 JLP(R)S s područja Bjelovarsko-bilogorske županije:
	TJV
	BODOVI - od max 35 (+skupovi podataka)
	% (bez dodatnih bodova)

	Grad Bjelovar
	30 (+3)
	85,7%

	Općina Šandrovac
	29,5 (+1)
	84,3%

	Općina Sirač
	26,5
	75,7%

	Bjelovarsko-bilogorska županija
	23,5 (+2)
	67,1%

	Općina Berek
	23,5 (+1)
	67,1%

	Grad Čazma
	23 (+1)
	65,7%

	Općina Đulovac
	21 (+1)
	60%

	Općina Štefanje
	21
	60%

	Grad Daruvar
	20,5 (+1)
	58,6%

	Općina Velika Trnovitica
	20
	57,1%

	Općina Veliko Trojstvo
	20
	57,1%

	Grad Grubišno Polje
	19,5 (+3)
	55,7%

	Općina Hercegovac
	19
	54,3%

	Općina Končanica
	17 (+2)
	48,6%

	Općina Veliki Grđevac
	16
	45,7%

	Općina Ivanska
	15,5
	44,3%

	Općina Velika Pisanica
	15
	42,9%

	Grad Garešnica
	14,5
	41,4%

	Općina Rovišće
	14,5
	41,4%

	Općina Dežanovac
	14
	40%

	Općina Kapela
	14
	40%

	Općina Nova Rača
	12
	34,3%

	Općina Severin
	10,5
	30%

	Općina Zrinski Topolovac
	10,5
	30%



 

5. [bookmark: _Toc38549523]PREPORUKE ZA POBOLJŠANJE STANJA
Nalazi analitičkog praćenja provedbe članaka 10., 11. i 12. Zakona o pravu na pristup informacijama od strane JLP(R)S s područja Bjelovarsko-bilogorske županije ukazuju na određene zajedničke propuste, nedostatke i nepravilnosti u objavi informacija, koje je potrebno ukloniti kako bi se poboljšalo stanje transparentnosti i otvorenosti prema građanima. Temeljem uočenih nedostataka u pojedinim segmentima, daju se prioritetni prijedlozi i preporuke u svrhu ispunjenja zakonske obveze i ostvarenja transparentnosti u radu i odlučivanju.
1. Kako se provedba članka 10., 11. i 12. ZPPI-ja odnosi na informacije objavljene na internetskoj stranici tijela javne vlasti, tako ukazujemo općenito na važnost preglednosti i pretraživosti internetskih stranica te pristupačnosti i jasnoće informacija za korisnike, važnost redovitog ažuriranja stranice i pravilne pohrane informacija te se preporuča:
· prilikom dizajniranja internetske stranice, voditi računa o strukturi i tematskoj povezanosti sadržaja da bi objavljene informacije bile jednostavne za pretraživanje;
· budući da kod gotovo svih praćenih tijela postoji problem objave informacija u neodgovarajućem zatvorenom obliku (PDF ili skenirani PDF), ukazujemo na zakonsku obvezu objavljivanja informacija u strojno čitljivom i otvorenom obliku; s tim u vezi ukazujemo da je već objava u WORD-u bolja od PDF-a, jer ipak omogućava i olakšava uporabu informacije.
Napominjemo da je 23. rujna 2019. stupio na snagu i Zakon o pristupačnosti mrežnih stranica i programskih rješenja za pokretne uređaje tijela javnog sektora („Narodne novine“, br. 17/19.), kojim se traži poštivanje određenih načela i tehnika pri dizajnu, izradi, održavanju i ažuriranju internetskih stranica i mobilnih aplikacija tijela javnog sektora, da bi ih se učinilo pristupačnijima korisnicima, a osobito osobama s invaliditetom i starijim osobama. Neke jedinice, čije su internetske stranice bile predmet praćenja u ranije objavljenim analitičkim izvješćima, već su na svojim stranicama ustrojile zasebnu rubriku, odnosno podrubriku posvećenu digitalnoj pristupačnosti, što je preporukama svim JLP(R)S (primjerice, http://www.donjividovec.hr/defaultcont.asp?id=105).
2. Vezano uz provedbu savjetovanja s javnošću, ukazujemo da JLP(R)S, kao obveznici provedbe članka 11. ZPPI-ja, trebaju provoditi savjetovanja s javnošću u svim slučajevima kada donose opće akte i druge strateške i planske dokumente, kojima se utječe na interese građana i pravnih osoba te o tome pravodobno informirati javnost, na način:
· da se unutar zasebne rubrike na internetskoj stranici objavljuju informacije vezane za provedbu savjetovanja s javnošću, uključujući nacrte dokumenata za koje se postupak savjetovanja provodi, skupa s pozivom javnosti da se uključi davanjem svojih komentara;
· unutar rubrike savjetovanja s javnošću, preporuča se kreirati podrubrike: Plan savjetovanja, Otvorena savjetovanja, Završena savjetovanja, a izvješća o provedenim savjetovanjima objavljivati uz nacrte akata koja su dana na savjetovanja, s dokumentom za savjetovanje i obrascem za sudjelovanje u savjetovanju;
· da se vodi računa o vremenu u kojem se planira provoditi savjetovanje s javnošću i navedeno uskladi s rokovima propisanim posebnim zakonima za donošenje općih akata i predviđenom vremenu donošenja pojedinog akta za koje se provodi savjetovanje, kako bi se građanima omogućio primjeren rok za iznošenje komentara i poštivao zakonski rok trajanja savjetovanja (30 dana), a eventualne razloge za kraće trajanje potrebno je obrazložiti opravdanim razlozima;
· u slučaju odstupanja od plana savjetovanja, isti potrebno ažurirati i objaviti na internetskoj stranici.
3. Objava skupova podataka iz djelokruga tijela detektirana je kao najveći problem u provedbi članka 10. ZPPI-ja. Stoga sve JLP(R)S trebaju:
· na svojim internetskim stranicama objaviti popis svih skupova podataka iz svoje nadležnosti, s metapodacima, načinom pristupa i ponovne uporabe (licence i uvjeti);
· na svojim internetskim stranicama i portalima otvorenih podataka objaviti skupove podataka iz svoje nadležnosti koji su pogodni za ponovnu uporabu, odnosno nad kojima nema ograničenja pristupa, u otvorenom, strojno čitljivom formatu;
· objavljivati sve informacije koje se nalaze u određenim bazama podataka ili proračunskim tablicama (razni registri, evidencije, adresari, upisnici numerički podaci, popisi, liste, imenici…) u otvorenim formatima, uključujući financijske dokumente (registre ugovora, popise donacija, financijska izvješća, plan nabave i sl.), kao i razne popise koje JLP(R)S već objavljuju na svojim stranicama, ali u zatvorenim formatima (npr. adresari, imenici, popisi udruga, ustanova, trgovačkih društava, mjesnih odbora).
Ističemo moguće skupove podataka koje u okviru svojih nadležnosti vode županije te gradovi i općine, a nad kojima nema ograničenja pristupa te su u potpunosti pogodni za ponovnu uporabu.
Mogući skupovi podataka za županiju: registri imovine, baze podataka o kupoprodajnim cijenama nekretnina, evidencije o ostvarenim prihodima i rashodima od upravljanja i raspolaganja nekretninama, razvojni projekti na području županije, kapitalne investicije/pomoći, poduzetničke zone/institucije poduzetničke podrške, miniranost područja (samo za pojedine županije), podaci o vodoopskrbi, odvodnji, elektrifikaciji, plinofikaciji i sustavu gospodarenja energijom.
Mogući skupovi podataka za gradove i općine: poslovni prostori u zakupu i slobodni poslovni prostori, početne jedinične cijene zakupnina za poslovne prostore u vlasništvu grada, pregled sklopljenih ugovora, registar ugovora o javnoj nabavi, proračun, proračunski korisnici, imovina u vlasništvu lokalne jedinice (lokalna trgovačka društva), subvencije i donacije udrugama, statistika subvencija poduzetnicima, plan raspodjele sredstava za programe javnih potreba u kulturi/za komunalne prioritete na području mjesnih odbora/javnih potreba u tehničkoj kulturi/sredstava spomeničke rente, statistika odobrenih predmeta po katastarskim općinama, rezultati izbora po mjesnim odborima, površina, stanovništvo, objekti tehničke kulture na području grada, sportski objekti, sportski savezi i zborovi sudaca, sportski klubovi, vijeća nacionalnih manjina, projekti i programi u školstvu, zdravstvu i socijalnoj skrbi EU projekti, popis upravitelja zgrada kojima je grad vlasnik, adresari obrazovnih ustanova (vrtići, osnovne škole, srednje škole, učenički domovi), zdravstvenih ustanova,( bolnica, ambulanti i liječnika), zatim ulice i kućni brojevi, reciklažna dvorišta, komunalni otpad, dimnjačarske koncesije, adresar vjerskih zajednica, ugostiteljski objekti, nekategorizirani objekti, turističke agencije i vodiči, trgovačka društva u vlasništvu grada, broj smještajnih objekata grada, popis autoprijevoznika, vozni redovi, biciklističke staze, popis autobusnih, taxi i ostalih prijevoznika, taxi stajališta itd.
4. Sve JLP(R)S moraju na jednom mjestu (rubrici) na internetskoj stranici objavljivati i pravovremeno ažurirati informacije o javnim uslugama koje pružaju, vodeći računa o objavi obrazaca u otvorenom obliku i poveznicama na e-usluge.
5. Sva tijela javne vlasti trebaju objaviti ažurirane popise korisnika bespovratnih sredstava, sponzorstva, donacija ili drugih pomoći s visinom iznosa dodijeljenih donacija, sponzorstava, bespovratnih sredstava i drugih pomoći, i to u otvorenom, XLS formatu. Tijela koja navedeni popis objavljuju, uglavnom to čine u zatvorenom, PDF formatu. Preporuka je da se popisi donacija, sponzorstava i drugih pomoći ažuriraju na godišnjoj razini kako bi se ostvarila viša razina financijske transparentnosti i kako bi javnosti bile dostupne potpune i pravovremene informacije o potrošnji javnih sredstava. Također, ukupan iznos dodijeljenih donacija i pomoći kako JLP(R)S to objavljuju u sklopu svojih financijskih izvješća, ne zamjenjuje objavu informacija iz ove točke, a objava skupnih registara svih sklopljenih ugovora (koji uključuju javnu nabavu, ugovore o djelu i druge ugovore), iako predstavlja primjer dobre prakse u ostvarivanju financijske transparentnosti, poglavito ako su objavljeni u otvorenim formatima, ne pružaju dovoljno pregledan, odnosno lako pretraživ način objave informacija o dodijeljenim donacijama, sponzorstvima i drugim  bespovratnim pomoćima.
6. Što se tiče obavijesti o raspisanim natječajima i ishoda natječajnog postupka, ukazujemo na nedostatnu razinu objave ishoda natječajnog postupka, koja se često obrazlaže zaštitom osobnih podataka. S tim u vezi napominjemo da kada je riječ o raspolaganju javnim sredstvima, određene informacije o zaposlenicima tijela javne vlasti se smatraju informacijama od javnog interesa, jer dužnosnici, službenici i zaposlenici tijela javne vlasti obavljaju poslove koji se financiraju javnim sredstvima. Drugim riječima, podaci koji se odnose na neku fizičku osoba, a tiču se raspolaganja javnim sredstvima (naziv radnog mjesta, kontakti radnog mjesta, bruto plaća, koeficijent i osnovica plaće, potrebna stručna sprema, ime i prezime te konkretna stručna sprema te osobe) ne mogu se smatrati zaštićenim osobnim podacima u smislu Opće uredbe o zaštiti podataka, nego je riječ o javnim podacima u skladu s odredbama ZPPI-ja.
7. Kada je riječ o javnosti rada tijela javne vlasti, ukazujemo na potrebu pravovremene objave na jednom (posebna rubrika) vidljivom mjestu na internetskoj stranici:
· informacija o dnevnom redu zasjedanja ili sjednica službenih tijela i vremenu njihova održavanja i načinu rada tijela javne vlasti; pritom skrećemo pozornost na nužnost proaktivne objave dnevnih redova sjednica (općinskog ili gradskog vijeća, upravnog vijeća ili drugih formalnih radnih tijela na kojima se odlučuje o pravima i interesima korisnika), kako bi se pravilno primijenila zakonska odredba;
· obavijesti o mogućnostima neposrednog uvida u njihov rad, broju osoba kojima se može istodobno osigurati neposredan uvid u rad tijela javne vlasti – potrebno je odrediti broj osoba koje mogu prisustvovati sjednicama, vodeći računa o prostornim mogućnostima i izuzetku iz članka 12. stavka 2. ZPPI-ja; također, tijela trebaju objaviti informacije o načinu na koji se zaprimaju prijave za sudjelovanje, a redoslijed prijavljenih bi se trebao odrediti po datumu prijave;
· zaključaka, odnosno zapisnika i dokumenata sa službenih sjednica predstavničkih tijela i sjednica formalnih radnih tijela; u slučaju da zaključci sadrže osobne podatke ili je riječ o nekom drugom ograničenju iz članka 15. ZPPI-ja, takvi se podaci trebaju učiniti nedostupnima (npr., može ih se zacrniti), vodeći računa o razumljivosti same informacije koja se objavljuje, ali se ostatak treba objaviti, sukladno članku 15. stavku 5. navedenog Zakona;
· radi pravovremenosti objave, preporuča se objava zapisnika i zaključaka predstavničkih tijela odmah nakon održanih sjednica (neverificirani zapisnik) te nakon verifikacije istih na idućoj sjednici predstavničkog tijela.
8. Sva tijela javne vlasti koja imaju objavljen katalog informacija, odnosno odluku o ustroju istog, kao i pravilnik o ostvarivanju prava na pristup informacijama te vlastite cjenike prema kojima određuju visinu naknade troškova za pristup i ponovnu uporabu informacija i odluke o ustroju službenog upisnika, navedeno trebaju ukloniti sa svojih internetskih stranica, budući da nije u skladu s važećim zakonskim okvirom te može korisnike dovesti do zabune.
***
Radi lakše provedbe zakonskih odredbi o proaktivnoj objavi informacija, provedbi savjetovanja s javnošću i osiguravanja javnosti rada, upućujemo JLP(R)S na korištenje uputa i smjernica Povjerenika za informiranje, i to osobito:
· članak 10.:
· Uputa za provedbu članka 10. ZPPI-ja – Proaktivna objava informacija 
· Smjernice za objavu proračunskih dokumenata i izvješća u otvorenom formatu 
· Smjernice o pristupu informacijama u postupcima provedbe javnih natječaja za zapošljavanje te postupak izbora i imenovanje putem javnih poziva u tijelima javne vlasti (točka 10.)
· Smjernice za objavu informacija o unutarnjem ustrojstvu tijela javne vlasti (točka 11.)
· Smjernice za objavu informacija o pravu na pristup informacijama i ponovnu uporabu informacija (točka 13.)

· članak 11.:
· Smjernice za provedbu članka 11. ZPPI-ja – Savjetovanja s javnošću 
· Priručnik za provedbu savjetovanja s javnošću za jedinice lokalne i područne (regionalne) samouprave

· članak 12. :  
· Smjernice za javnost rada i Dodatne smjernice za proaktivnu/pravovremenu objavu dnevnih redova sjednica i zaključaka/zapisnika te mogućnosti prisustvovanja na njima
· Smjernice za provedbu ZPPI-ja: Vijećnička pitanja i Zakon o pravu na pristup informacijama 

· ponovna uporaba informacija i otvoreni podaci:
· Smjernice za ponovnu uporabu informacija 
· Priručnik o ponovnoj uporabi informacija za tijela javne vlasti: “Otvoreni podaci za sve”.

Upute, smjernice i priručnici dostupni su na poveznicama https://www.pristupinfo.hr/pravni-okvir/upute-smjernice-obrasci/ i https://www.pristupinfo.hr/dokumenti-i-publikacije/prirucnici/ te u Tražilici odluka i mišljenja www.tom.pristupinfo.hr. 

